Bible in one year - Aymara Bible 1997 - January 24\n1. Joseasti faraonar avisiriw saräna. Awquipampi, jilanacapampi Canaán oraket purinitapwa avisaraquïna, uqhamarac jichhajj niya Gosén tokencapjjatapa, ovejanacapampi, vacanacapampi, take cunanacapatejj utjqui ucanacampi cuna, ucwa yatiyäna.\n2. Jilanacapatsti pheskani ajlliwayasin faraonan nayrakatapar uñstayäna, uñt'añapataqui.\n3. Ucatsti faraonajj Josean jilanacaparojj jisct'änwa: —¿Cunan irnakerïpjjtas jumanacajja? —sasa. Jupanacasti sapjjaraquïnwa: —Nanaca juman sirvirimajja oveja awatirïpjjtwa nayra tiempo awquinacajjatpacha.\n4. Nanacajj jichhajj aca marcan jacasiñataquiw jutjjapjjta, Canaán orakensti mach'ajj walipuniw sarti, janiraquiw cuna pastos uywanacajjataqui utjquiti. Tata, ‘Gosén sisqui uca token jacasipjjam’ sapjjetaya —sasaw sapjjäna.\n5. Faraonasti Josearojj saraquïnwa: —Awquimampi, jilanacamampejj jumampi jiquisiriw jutjjapjjejja.\n6. Egipto orakesti jupanacanquiwa. Gosén orake jupanacar churam, ucasti aca marcpachanjja wali suma orakewa, ucan jacasipjjpan sam. Jupanac taypintejj wali ch'iqhi jakenacajj utjchi ucasti, ucjja uywanacajj awatiritwa uscüta —sasa.\n7. Joseasti awquiparojj faraonan ucaruw irparaquïna, uñt'ayañataqui. Jacobosti wali suma arunacampiw faraonarojj aruntaraquïna.\n8. Faraonasti: —¿Kawkha maranïtasa? —sasaw jisct'araquïna.\n9. —Pataca quimsa tuncani maranëjjtwa, ucsa acsa sarnakaracta, uqhamarus jan wali juc'a maranacaquiw jacaracta, janïraraquiw kawkha maranacatejj awquinacajjajj jacapcäna ucaru purcti —sasaw Jacobojj saraquïna.\n10. Ucjjarusti Jacobojj faraonar suma arunac churasinwa mistuwayjjäna, ucatsti sarjjänwa.\n11. Joseasti jilanacaparojj Egipto marcan cawquïritejj wali suma orakëqui ucwa churäna, cunjämtejj faraonajj siscatayna uqhama. Uqhamaw jilanacapampi, awquipampejj Ramsés token orakenïjjapjjäna.\n12. Uqhamarus Joseajj familianacaparojj mank'aña churaraquïna, sapa familian waquisitaparjama.\n13. Janipuniw trigojj cawqhansa utjcjjänti, mach'asti juc'ampiraquiw sartäna. Egiptonsa, Canaán orakensa, jakenacajj mank'atjamaw jiwarjjapjjäna.\n14. Joseasti Egipcionacaru, cananeonacaru trigo aljat kollkjja, faraonan palacioparuw imjjäna.\n15. Cunapachatejj kollkejj Egiptonsa, Canaán orakensa jan utjcjjän ucqhasti, egipcionacajj Josear jicjjatiriw sarapjjäna, sapjjaraquïnwa: —¡Jumay mank'añjja churapjjeta! Janiw waquisquiti juman uqhama nanacan mank'atjam jiwarasquir uñch'uquiñamajja, jan kollkenïpjjatajj laycuqui —sasa.\n16. Joseasti saraquïnwa: —Janitejj kollkenacamajj utjcjjapjjstamjja, uywanacam apanipjjam, ucatwa nayajj trigompi trocapjjäma —sasa.\n17. Egipcio jakenacasti apapjjänwa: Caballonaca, ovejanaca, vacanaca, asnonaca, uqhamawa Josean ucarojj irpanjjapjjäna, ucatsti uca uywanacatjja Joseajj trigo churaraquïna take uca marpacha.\n18. Uca mara pasjjepansti, khepa marajj Josean ucarojj sarjjapjjaraquiquïnwa, aqham sasa: —Tata, janiw jumarojj c'arintapquirismati, janiw kollkejj utjcjjapjjetuti, uqhamarus animalanacajjas jumancjjaraquiwa. Janiw cunas churañataquejj utjcjjapjjetuti, orakenacajjampi, uqhamaraqui nanacpachaquiw jumaru churasjjapjjerismajja.\n19. Jumay jichhajj orakenacajjsa, nanacsa alasjjapjjeta, mä kawkha trigompi. Faraonan esclavopäpjjäwa, jupataquiraquiw orakenacajjsa yapuchapjjäjja, jumajj jathaqui churapjjetajja, nanacan jacañanacajjataqui, uqhamarac orakenacajjas jan inamayaquïñapataqui. ¿Cunatarac jumasti nanacaru orakenacajjampi chica jiwarasquir dejapjjetätasti? —sasa.\n20. Uqhamasti Joseajj take Egiptonquir orakenacwa aläna faraonataqui, egiptonquir jakenacasti orakenacapjja, mank'a laycojj aljarasjjapjjänwa. Uqhamaw orakenacajj faraonancamaquëjjäna,\n21. egiptonquir jakenacasti esclavo tucuyatäpjjaraquïnwa take Egipto orakenjja.\n22. Sacerdotenacan orakenacapacwa Joseajj jan alcänti, faraonajj jupanacar mä juc'a trigo churascatap laycu, uqhamatwa jupanacajj jan orakenacapjja aljarasipcänti, faraonajj cuntejj churcän uca mank'asipcatap laycu.\n23. Ucjjarusti Joseajj jakenacarojj saraquïnwa: —Jichhajj jumanacasa, orakenacamasa, faraonanquiwa, nayaw jupataqui alta. Acajj jichhajj jathajj orake yapuchañataquejja,\n24. ucampis faraonarojj cosechanacamatjja pheskëri parte churapjjäta; ucjjar pusi partëqui ucasti jathataquïniwa, jumanacana, wawanacamana, uqhamarac take qhitinacatejj jumanacampïqui ucanacan mank'añanacapataquiraqui —sasa.\n25. Jupanacasti sapjjaraquïnwa: —Jumajj wali suma jakëtaw nanacataquejja, jacañanacajjsa khespiyapjjaraquistawa. ¡Faraonan esclavopäpjjayäwa! —sasa.\n26. Uqhamwa Joseajj utt'ayäna take Egipto marcanjja cosechanacat pheskëri parte faraonar churasiñapa, aca leyisti jichhacamaw utjasqui, ucampis sacerdotenacajj janiw cunsa churapcaraquiti, orakenacapajj janipuni faraonancatap laycu.\n27. Israelitanacasti Egipton jacjjapjjäna. Gosén sisqui ucsa tokenacwa catuntasipjjaraquïna, ucansti waljanipuniw mirantjjapjjäna.\n28. Jacobosti tunca quimsakallkoni maraw Egiptonjja jacäna, pataca pusi tunca pakallkoni marancamaw jacaraquïna.\n29. Mä urusti Israelajj jiwirjamäjjatapwa amuyasïna. Ucatsti José yokapwa jawsayani, aqham sañataqui: —Chekpachapuni mä asqui lurañ munchista ucqhajj amparam lanqhu charajj mankhar ucham, ucatsti cuntejj maycäma uc phokhañataqui juramento lurarapita. ¡Janipuni Egiptor imayistati!\n30. Cunapachatejj nayajj nayra awquinacajjampi samarir sarjjä ucqhasti, Egiptot apsusinjja, awquinacajjan sepulturaparu imayjjeta —sasa. —Waliquiwa, uqham lurä —sasaw Joseajj saraquïna.\n31. —Uqhamajj juramento lurarapita —sasaw awquipajj saraquïna. Joseasti juramento luräna, ucatsti Israelajj ch'ijmapjjaruw jipt'awayäna.\n1. Mä kawkha tiempo pasipansti Josearojj awquipan usutätapwa yatiyapjjäna. Ucatsti Joseajj uñjiriw sararaquïna, Manasés, uqhamarac Efraín wawanacapas irpt'ata.\n2. Cunapachatejj Jacoborojj José yokapan jupar uñjiri jutascatap yatiyapjjän ucqhasti, wali ch'ama apsusaw iquiñapar kont'asi.\n3. Josearusti saraquïnwa: —Take ch'amani Diosaw nayarojj Luz sisqui uca marcan uñstitu, Canaán orakena, ucatsti aca arunacampiw bendiciraquitu:\n4. ‘Nayaw walja wawanacani tucuyäma, uqhamarac wawanacamajj walja marcanacwa sayt'ayapjjani. Uqhamarus wawanacamarojj aca orake churä. Wiñayataquiw jupanacancaraquini’ sasa.\n5. Jichhajja Egiptor janïra nayajj purinctsa ucqha nazqui uca Efraín, uqhamarac Manasés wawanacamajj nayancjjewa. Jupanacajj Rubén, uqhamarac Simeón wawanacajj-jamaraquiwa.\n6. Uca khepat nazcani uca wawanacamasti jumancjjaniwa, ucampisa Efrainampina, Manasesampina jilanacapätap laycusti herencia catokapjjaraquiniwa.\n7. Cunapachatejj nayajj Padan-aram sisqui ucsa toket cuttanjjayäta ucqhasti Raquelajj Canaán orakenwa jiwjjäna, ucampisa janïra Efrata sisqui uca chekar purincasa, ucatsti uca Efrata thaqui jac'aruw imt'jjaracta, jichhasti Belén sataraquiwa.\n8. Acatjamatwa Israelajj Josean wawanacapar uñcati ucat jisct'araqui: —¿Acanacajj qhitinacasa? —sasa.\n9. —Acanacajj cuntejj Diosajj aca Egipto oraken churquitu ucanacawa —sasaw Joseajj saraquïna. Awquipasti saraquïnwa: —Uca wawanac jac'ar irpcatanim nayan bendiciñajjataqui —sasa.\n10. Israelasti sinti chuymanëjjaraquïnwa, nayrapas juyct'jjaraquïnwa. Janiw khana uñjañ puedcjjänti, uqhamasti Joseajj wawanacapwa awquipar irpcati, jupasti khomantasisin jamp'att'asi.\n11. Josearusti saraquïnwa: —Nayajj janiw jumar uñcatañjja amtcjjayäti, ucampisa Diosajj wawanacamsa uñcatayasquituwa —sasa.\n12. Joseasti awquipan jarphipatjja wawanac ichoke, ucatsti oraker puriñcamaw alt'asiraqui.\n13. Ucatsti janc'aquiw panpacha ichjjarusi; Efrainjja cupi ampararu, Manasesarusti ch'eka ampararuraqui, ucat awquipar ichcati. Uqhamaw Efrainajj Israelan ch'ekäjjaparu kheparjjäna. Manasesasti cupëjjaruraqui.\n14. Ucampisa Israelajj bendiciñataqui ampar loktasinsti cruzjiwa, uqhamat cupi amparjja Efrainan p'ekeparu lokjjati, jupasti sullcänwa, ch'eka amparsti Manasesan p'ekepjjaruraqui, jupajj jilïrïcchïn ucasa.\n15. Ucat Josearojj aca arunacampiw bendiciraquïna: “Cawquïri Diosarutejj, Abraham, uqhamarac Isaac awquejjajj ist'apcäna, cawquïri Diosatejj nacïwejja urutpach imquitu,\n16. cawquïri angelatejj take ñankhanacat imquitu, ucanacay aca wawanacarojj bendizpan. Jupanac tokeraqui sutejjas amtataraquïpan, uqhamarac Abraham, Isaac awquinacajjan sutipasa. Walja wawanacanïpjjam, aca orakensti waljaniraqui tucupjjam” sasa.\n17. Joseataquisti awquipan Efrainar cupi amparampi lokjjatatapajj janiw walïcänti; uqhamasti awquipan amparapa catusinjja, Manasesan p'ekeparuw lokjjatayi,\n18. saraquïnwa: —¡Tata, janiw uqhamäquiti! Acaw jilïrejja. Cupi amparamsti p'ekepjjaru lokjjatam —sasa.\n19. Ucampisa awquipajj janiw jayscänti, ucatsti saraquïnwa: —¡Wawa, nayajj yattwa! Jupajj mä jach'a marcaw tucuraquini. Ucampisa sullca jilapaw taket sipana wali aytatänejja, jupat sipansa, wawanacapasti walja marcanac sayt'ayapjjani —sasa.\n20. Uca urpacharaquiw Jacobojj aca arunacampi bendizjjäna: —Israel marcajj jumanacan sutimjja asquitaquiw aytasini, sapjjaraquiniwa: ‘Diosay jumampejj lurpan cunjämatejj Efrainampi, uqhamarac Manasesampejj lurqui uqhama’ —sasa. Uqhamwa Israelajj Efrainarojj Manasesat nayra uscünjja.\n21. Ucjjarusti Josearojj saraquïnwa: —Nayajj jiwañampëjjtwa; ucampis Diosaw jumanacampïsqui, ucatsti nayra tiempo awquinacaman orakeparus cuttayjjapjjaraquïtamwa.\n22. Jumarusti, jilanacamat sipansa jilwa churtjja; Siquem chursma, cawquïrtejj amorreonacampi nuwasisa apakcta uca.\n1. Tatay, ¿cunapachcamarac nayat armasitätasti? ¿Wiñayapunit armasitäta? ¿Cunapachcamarac ajanum nayatac imantasïtasti?\n2. ¿Cunapachcamarac llact'at sarnakästi? ¿Cunapachcamarac ajayojjast t'akhesini, sapürus llaquitac sarnakanisti? ¿Cunapachcamarac nayamp timasirist apnaketanisti?\n3. Tatit Diosajjay, uñtaniquitaya, ist'aquitaya, suma khanam uñjayita, janiquiy wiñay jiwañar puriyistati.\n4. Janiquiy timasirejjajj sispati: “Nayaw atipjta” sasa. Janirac timasirejjajj aynacht'atajjat cusispati.\n5. Nayajj qhuyapayasiñamaruw take chuymamp iyawsta: chuymajjajj nayar khespiyatamat cusisi.\n6. ¡Tatituruw nayar asqui luratapat k'ochü!\n18. “Asqui jakenacan sarnakäwinacapasti willjta khanjamawa; phokhatpach khantañcamaw juc'at juc'at khanti.\n19. Ucampis jucha lurir jakenacan sarnakäwinacapasti ch'amacaquiwa; ¡janiw yatisipquiti cunar lanctapjjatapsa!\n21. Jesusasti ucawjat mistusinjja, Tiro uqhamarac Sidón sat chekanacaruw sarjjäna.\n22. Canaananquir mä warmiraquiw ucapachajj Jesusan ucarojj wal arnakt'asis jutäna: —Tata, Davidan wawapa, qhuyapt'ayasiquitay nayarojja. Phuchajjaw supayampi sinti t'akhesiyat uñjasi —sasa.\n23. Jesusasti ucjjarojj janiw camscänsa, ucapachaw discipulonacapajj juparojj jawsasin achict'apjjäna: —Qhitanucjjam, jiwasan khepaswa uqham arnakasis jutasqui —sasa.\n24. Ucapachaw Jesusajj saraquïna: —Diosajj qhitanituwa Israel marcan chhakatäquis uca ovejanacar thakeri —sasa.\n25. Uca warmisti quillt'asisinwa Jesusarojj achict'asïna: —¡Tata, yanapt'aquitaya! —sasa.\n26. Ucjjarojj Jesusajj saraquïnwa: —Janiw walïquiti wawanacat t'ant'a apakasin ankanquir anunacar churañajja —sasa.\n27. Ucampis uca warmejj Jesusarojj sänwa: —Jïs, Tata. Ucampis anunacajj uywirinacan mesapat jalaktquis uca t'ant'a puchunacsa mank'asiraquiwa —sasa.\n28. Jesusasti juparojj sänwa: —Warmi, ¡cunja jach'as iyawsañamajja! Cunjämtejj muncta uqhamay luraspan —sasa. Ucspachaw uca warmin phuchapajj c'umaraptjjäna.\n29. Jesusajj uca chekat mistunjjasinjja Galilea kota thiyaracwa jutascäna. Ucatsti mä kollur maqhatasinwa kont'asiraquïna.\n30. Walja jakenacaraquiw jupan ucarojj jutapjjaraquïna, irpanipjjaraquïnwa juyqhunaca, suchunaca, okaranaca, manconaca, walja usutanacampi. Jesusasti jupanacarojj c'umaraptayänwa.\n31. Take ucanacatsti jakenacajj wal muspharasipjjäna, jan parlir amutunacas arsjjänwa, manconacas waliquëjjänwa, cojonacas sarnakjjapjjaraquïnwa, juyqhunacasti uñj-jjapjjaraquïnwa. Uqhamatwa Israel marcan Diosaparojj yupaychapjjäna.\n32. Ucapachaw Jesusajj discipulonacaparojj jawsthapïna, ucatsti saraquïnwa: —Take aca jakenacatjja wali qhuyapt'ayasta, niyaraquiw quimsüröjje aca jakenacan nayampi acancatapajja, janiraquiw cuna mank'añas jupanacan utjquiti. Janiraquiw jan mank'atsa utanacaparojj qhitanucuñ muncti, inampis thaquin sarcasajj jan ch'amani thayjtjjapjjaspan —sasa.\n33. Discipulonacapasti ucapachajj juparojj sapjjänwa: —¿Cunjämaraqui takpacha jaketaquisti mank'a jicjjatsnasti? Acawjanjja janiw qhitis jacquiti —sasa.\n34. Jesusasti jupanacarojj jisct'ascaquïnwa: —¿Kawkha t'ant'as utjapjjtam? —sasa. —Jupanacasti sapjjänwa: —Pakallko t'ant'aquiw utjapjjetu mä kawkha chawllitampi —sasa.\n35. Jakenacarusti ucawjanacaruw konurayäna.\n36. Uca pakallko t'ant'ampi, chawllanacampi catusinjja, alajjpach uñtasinwa Diosarojj yuspagaräna. T'ant'a pachjasinsti discipulonacaparuw laquintäna, jupanacasti take jakenacaruraquiw churaraquïna.\n37. Takeniw sist'asipjjäna, ucatsti pakallko canastaracwa t'ant'a jilt'anac apthapipjjäna.\n38. Uca mank'erinacasti pusi waranka chachanacänwa, janiraquiw warminacasa ni wawanacasa jaqhutäcänti.\n39. Jesusasti uca khepatjja jakenacarojj qhitanucjjänwa. Ucatsti botjjaru mantasinjja Magadán sat chekaruw sarjjäna.


Josué 16 - Holy Bible [Aymara Bible 1997] - (Jos 16)\nCawquïri orakenacatejj Josean wawanacaparu suerteta wact'cän ucanacajj Jordán jawirat kalltäna, Jericó marcäquis ucqhata, ucatsti sarascaquïnwa inti jalsu tokeru, Jericó marcan phuch'unacap tokeru, uqhamaraqui wasara tokeru Jericó marcan kollunacapäquis ucsaru Betel tokeru puriñcama;\nBetel chekatjja pasascaquïnwa Luz sat chekanjama, sarascaquïnwa arquitas marcan orakep pasasina, Atarot chekar puriñcama;\nucjjarusti pasascaquïnwa inti jalanta tokeru, jafletitas sat marcanacan orakenacap tokeru, aynachata korpasqui Bet-horón sutini chekacama, Gezer chekaru puriñcama. Uca chekatsti Mediterráneo sat jach'a kotaruw mistüna.\nJosean wawanacapa, Manasés uqhamaraqui Efraín sat tribunacajj aca orakenacwa catokapjjäna:\nEfraín tribun korpasïwipajj inti jalsu toketjja Atarot-adar chekata Bet-horón chekacamänwa amsta toketjja.\nUca chekatsti korpajj Mediterráneo sat jach'a kotäquis ucacamaw saräna, ucatsti korpajj amsta toketjja Micmetat sat chekacamänwa; uca chekatjja Taanat-silo inti jalsu tokeruw sarascaquïna, ucata Janoa sat cheka pasañataqui.\nUcat Janoa sat chekatjja, Atarot, Naarat chekacamaw sarakäna Jericó marcar puriñcama, Jordán jawiraru mistusina.\nTapúa sat chekatjja korpajj sarascaquïnwa Caná uma jalsur puriñcama, uqhamaraqui Mediterráneo sat jach'a kotar mistuñcama. Aca orakewa Efraín triburojj wact'äna, cawquïrtï familianacapajj jaljasipjjäna uca.\nUqhamaraquiw utjaraquïna mä kawkha marcanacasa, jisc'a marcanacasa Manasés tribun orakep taypina, ucanacasti Efraín triburuw wact'araquïna.\nUcampis janiraquiw Efraín tribojj Gezer oraken jaquir cananeo jakenacarojj jakonucupcänti, jan ucasti jupanac taypina jacayapjjäna: “Impuestonac pagapjjam” sapcän ucasa jichhürcamaw jupanacampi jacasipqui.


Génesis 38 - Holy Bible [Aymara Bible 1997] - (Gén 38)\nUca urunacasti Judá chachajj jilanacapat sarakawayjjasinjja, Hira sat jaken utaparu jaquiriw sarjjäna, uca jakesti Adulam sat chekanquirïnwa.\nUca chekansti, Judá chachajj Súa sat cananeo jaken phuchaparuw uñjäna, ucatsti jupampiw casarasjjäna.\nCunapachatejj jupampëjjän ucqhasti uca warmejj usurëjjänwa, mä yokall wawa wawachasjjäna, ucarusti Er sasaw suticharaquïna.\nWastatampi usurëjjasinjja yakha wawanëjjaraquïnwa, ucarusti Onán sasaw suticharaquïna.\nUca khepatsti wastatampi wawaniquïscänwa. Uca wawaparusti Sela sasaw suticharaquïna. Cunapachatejj uca wawanïcän ucqhajj Judájj Quezib sat chekancänwa.\nJudästi Er sat jilïr yokaparojj, Tamar sat warmimpiw casarjjäna.\nUcampisa Er chachajj Tatitu Dios nayrakatanjja jan wali sarnakäna, ucatwa Diosajj juparojj jiwayjjäna.\nUcat Judäjj Onanarojj saraquïna: —Jilaman viudapampi casarasim, ucat cuñadon luräwinacap phokharaquim, uqhamat jilamajj juma toke wawanïñapataqui —sasa.\nUcampis Onán chachajj amuyasïnwa wawanac nazcaspän ucanacajj janiw jupan wawapa satäcasapänti. Ucatwa sapa cuti jilapan viudapampi iquintcän ucqhajj janiw usuriptayañ muncänti, jan ucasti orakeruquiw waranucünjja, uqhamat jilapajj jan jupa toke wawanïñapataqui.\nTatitusti Onán chachan uqham luratapatjj wal colerasïna, ucatwa juparus jiwayaraquïnjja.\nUqhamasti Judäjj Tamar yojjch'aparojj sänwa: —Jumajj jichhajj viudätawa, ucatsti awquiman utapar sarjjam, ucan jacaraquim Sela yokajjan jilsuñapcama. Mä toketjja Judäjj amuyaraquïnwa, inampis Selajj jilanacapjam jiwjjaraquispa uca. Uqhamwa Tamar warmejj awquipan ucar sarjjäna.\nTiemponacajj pasawayjjänwa, Judá jaken warmipas jiwjjaraquïnwa, ucasti Súa jaken phuchaparaquïnwa. Cunapachatejj Judá jakejj lutu isi apsusjjän ucqhasti Timnat sat marcaruw sarjjäna, cawqhantejj ovejanacat t'awra yawisipcän ucaru. Hira sat adulamita amigoparaquiw compañänjja.\nTamarasti awcch'ipan Timnat sat marcaru t'awra yawir saratap yatisinsti,\nviuda isip apsusïna, ucatsti mä velompiw janjjatasiniraqui, jan qhitimpis uñt'ayasiñataqui, ucatsti Enaim marca puncu mantañaruw kont'asi, ucasti Timnat thaquinquiwa. Ucsti luränwa Selan waynäjjatap yatisina, ucatsti janiraquiw jupampi casarapcataynati.\nCunapachatejj Judá chachajj uñjän ucqhasti mä jan wali sarnaker warmïcaspas uqhamwa amuyäna, velon ch'okt'atätap laycu.\nThaquit maysaru saraktasinsti uca warmiruw jicjjati, janiraquiw yojjch'apätapjja yatcänti, ucatsti sänwa: —Nayajj jumampiw iquintañ munta —sasa. —¿Nayampi iquintasasti cunsa churitäta? —sasaw warmejj saraquïna.\n—Tamanacajjat mä cabrito irpayanïma —sasaw Judäjj saraquïna. —Waliquiwa, ucampisa mä prenda jaytita, jumanquirit cunäpasaya, uca cabrito irpayaniñamcama —sasaw warmejj saraquïna.\n—¿Cunsa munta nayan jaytañajj-jja? —sasaw Judäjj jisct'araquïna. Warmisti: —Sellompi, cordonapamppacha, thujrumampi jaytawayita —sasaw saraquïna. Judästi take ucanacjja churjjänwa, ucatsti uca warmimpiw iquintäna, usur jakeptayaraquïnwa.\nUcjjarusti Tamar warmejj sarjjänwa, velopsti apsusjjaraquïnwa, ucatsti lutu isipampiw isintasjjaraquïna.\nUca khepatsti Judäjj adulamita amigopampiw mä cabrito irpayjjaraquïna, warmejj uca prendanac cuttayjjañapataqui, ucampis amigopajj janiw jicjjatcjjänti.\nUcat uca chekan jaquir jakenacaru jisct'i: —¿Cawquinquis uca Enaim chekan kont'atäcänsa uca jan wali sarnaker warmejja? —sasa. —Acanjja janiw cuna jan wali sarnaker warmis utjquiti —sasaw jakenacajj sapjjaraquïna.\nUcatsti jupajj Judá chachan ucaruw cuttänjjäna, saraquïnwa: —Janiw uca warmirojj jicjjatancti, uqhamarus jakenacajj sapjjaraquituwa: ‘Janiw acanjja cuna jan wali sarnaker warmis utjquiti’ —sasa.\nJudästi saraquïnwa: —Cunanactejj jaytancäyät ucanacjja catusiscpan, jan qhitis uqham jiwasat sawcasiñapataqui; ucampisa nayajj cabritjja apaysmawa, jumasti janiw jicjjatancaractati —sasa.\nUcat quimsa phajjsi pasatatsti jakenacajj Judá chachar yatiyiriw jutapjjäna: —Yojjch'amajj yakha chachanacampiw sarnakatayna, jichhasti usuriraquiwa —sasa. Ucatsti Judá chachajj jach'atwa arsu: —¡Irpsunisin ninampi phichhantapjjam! —sasa.\nIrpsunipcän ucqhasti, Tamar warmejj awcch'ipar yatiyiriw qhitäna: “Qhitincquitejj aca yänacajj ucaw usuriptayawayitu. Jumajj wal wali uñjjatam qhitinquisa aca sellojja, uqhamarac cordonapasa, aca thujrusa” sasa.\nCunapachatejj Judá chachajj yänacapa uñt'asïna ucqhasti sänwa: “Jupajj janiw cuna juchanïquisa, nayaw juchanïtjja, Sela yokajjampi jan casaratajjatjja” sasa. Ucatsti janipuniw mayampsa jupampejj iquintcjjänti.\nTamarajj wawachascän uca urusti ispa wawachasïnjja.\nNaciñ horasasti maynïrejj amparapwa loksunïna, ucatsti parterajj mä wila ch'anqhampiw chint'araquïna: “Acaw nayrakata nacejja” sasa.\nUcampisa ucspachaw wawajj amparapjja ayantasiwayjjäna, ucatsti jilapaw nayrakat nacïnjja. Ucatwa parterajj Fares sas sutichänjja, saraquïnwa: “¿Cunjämarac jumasti nayrakat mistuntasti?” sasa.\nUcjjarusti maynïri wawaw naciraquïna, cawquïritejj wila ch'anqhampi chint'atäcän uca, juparusti Zara sasaw suticharaquïna.


Josué 23 - Holy Bible [Aymara Bible 1997] - (Jos 23)\nWalja maranacaw pasjjäna cunapachatï Diosajj Israel marcaru uñisirinacapat samaraña churäna ucatjja, Josué chachasti niya chuymanëjjaraquïnwa.\nJosué chachajj take Israel marcaru, awquinacaru, jach'a jilïri jakenacaru, juezanacaru, uqhamarac kellkerinacaruw jawsäna, aqham sasa: “Nayasti wali awquëjjtwa, uqhamaraqui walja maranacani.\nJumanacajj uñjapjjtawa cunjämtï Diosajj take jumanac contra sayt'ir marcanacampi lurqui ucjja, jupa quipcaraquiw jumanacar arjjatasa nuwasïnjja.\nNayasti sapakat mayni tribunacaruw aca orakenac laquintapjjsma, suertetcama, ucampisa nayajj janiraquiw catuntata orakenacacti laquintapcsma, jan ucasti laquintapjjaracsmaw cawquïri orakenacatï jan catuntatäqui ucanacsa, Jordán jawira inti jalsu toketa, inti jalanta tokerusti Mediterráneo sat jach'a kotacama.\nTatitu Diosaraquiw aca oraketjja jakonucuni, cawquïri jakenacatï jacasipqui ucanacarojja; jumanacaw catuntapjjäta cunjämtï Diosajj arupa churawayqui uqhamar phokhasa.\n“Jumanacasti wal ch'amañcht'asipjjam, uca Moisesan libropan kellkatäqui uca arunacar phokhañataqui, janirac ch'eka tokerusa ni cupi tokerusa uca arunacatjja sarakapjjamti.\nUqhamaraqui jumanac taypin jaquir yakha marcanquir jakenacampejj janipuni chicachasipjjamti, janiraqui diosanacaparus yupaychapjjamti ni ist'apjjamsa, ucatsti janiraqui cunataquis uca diosanacapan sutinacapjja aytasipjjamti ni jurapjjamsa, ni uca diosanacarus alt'asipjjamti.\nTatitu Diosampi chict'atapun sarapjjam cunjämatï jichhacam sarasipcta uqhama.\nDiosaw jumanac nayräjjatjja walja marcanacaru, uqhamarac wali ch'aman marcanacaru jakonucu, ucatwa jichhajj janipuni cawquïri marcasa jumanac contra sayt'añ puedquiti.\nJumanacat mä sapa jakequiw waranka jakenacaru jaltayaspajja, Diosajj jumanacat arjjatasin nuwasitap laycu, cunjämatï jupa quipca arsuwayqui uqhama.\nUcampis jumanacpachat amuyasipjjam, Tatitu Diosamaru suma k'oma chuymampiy munapjjam.\nUcampis jumanacajj yatipjjam, jumanacatï Diosat saraktapjjäta, ucatsti uca jumanac taypin kheparir jakenacampi chicachasipjjäta, uqhamaraqui jupanacampis casarasipjjäta ucqhajj,\nDiosasti janiw uca jakenacarojj jumanacan nayräjjamat jakonuccaniti, jan ucasti Diosajj mä sipitjama, känjama apnakani jumanacar tincuyañataqui, uqhamaraqui mä azot'ir uñtata jiqhaninacamataqui, mä ch'aphir uñtata nayranacamataqui, uqhamata jan maynis jumanacata jacañapataqui uca suma orakena, cawquïrtï Diosajj jumanacar churapjjtam ucana.\n“Nayasti niyaw jiwjjä, ucampis muntwa jumanacan amtasiñanacama take chuymanacamampi, uqhamaraqui take jacañanacamampiraqui. Diosasti take suma arunacapwa jumanacampi phokhe, cunjämtï jupajj arsüna uqhama. Janiw cuna arunacapas jan phokhasisajj pasawayquiti.\nUcampis cunjämatï Diosajj take suma arunacap phokhawayqui, uqhamaraquiw jupajj apayanipjjätam take jan walt'añanaca, uqhamata jan maynis aca Diosajj churqui uca suma oraken kheparapjjañapataqui,\njumanacatejj Diosampi mantatäqui uca amtäwiru jan phokhapcäta, yakha diosanacaru yupaychapjjäta, uqhamaraqui quillt'asipjjätasa ucqhajj Diosajj jumanacataquejj colerasiniwa, ucatsti janc'aquiw aca suma orake churapctam ucatjja chhaktayapjjätam”


Isaías 65 - Holy Bible [Aymara Bible 1997] - (Isa 65)\nTatitojj siwa: “Qhitinacatejj jan cunsa mayipquitänjja ucanacaw nayan ucarojj jutapjje; qhitinacatejj jan thakhapquitänjja ucanacaw nayarojj jicjjatapjjetu. Mä marca, cawquïritejj jan nayar art'asinquitänjja, ucaruw ‘Nayajj acanctwa’ saractjja.\nJornälaraquiw amparajja loktata uñjasta, nayataqui sayt'asir marcar apanjjañataqui, uca marcasti jan wali thaquinjamwa sararaqui, pachpa amtatanacapa arcasa;\nmä marca, cawquïritejj nayan ajanojjaru sapüru ñankhachquitu; diosanacarusti pankar yapunacan sacrificionac loktasipjjaraqui, ladrillot lurat altaranacjjan incienso naqhayasipjjaraquïnjja;\nsepultura patanacaruw kont'asiraquïnjja, arumanacasti jamasa chekanacan utjasiraquïnjja; qhuchhi aycha mank'asa, phuqhunacapsti k'añu mank'anacampiraquiw phokhantapjjänjja.\nSapjjaraquiwa: ‘Ucar kheparam, janiraqui llamct'istati, sinti kollanaraquïtwa jaken llamct'atäñataquejj’ sasa. Uca jakenacasti jornal naqhir ninar uñtatäpjjewa; nasatsa jek'epajj ch'isintayaraquituwa.\nUcampis take ucanacajj naya nayrakatan kellkatawa, janiraquiw ampar khomt'ata kheparcäti; waquisitapwa churaraquëjja,\ncunjämtejj ñankha lurañan sarnakapqui uqhamarjama, awquinacapan juchanacapatsa. Jupanacasti kollu patanacan incienso naqhayasipjjänjja, uca kollu patanacanwa chuyma ust'ayapjjetu. Nayrakatajj sum suma amthapt'asï, ucatsti cunatejj waquisqui ucarjamaraquiw churäjja.” Tatituw uqham arsu.\nTatitojj siwa; “Cunapachatejj uvanacajj suma pokort'atäqui ucapachajj jakejj janiw maysa jalaktayquiti, walja vino apsuñjamätap laycu. Uqhamracwa nayajj sirvirinacajjar munatajj laycojj lurä: Janiw marcpacha tucjcäti.\nJacobosti wawanacanïscaraquiniwa, Judá, orakensti jakejj utjascaraquiniwa kollunacajjan jacañataqui. Ajllitanacajjasti orake catupjjaraquini, sirvirinacajjasti ucanwa jacapjjaraquini.\nSarón sat vallesti uywanacampi phokt'atäniwa, Acor sat vallensti uywanacajj wali mank'arapjjaraquini, uca uywanacasti nayar thakeri marcancaniwa.\nUcampis jumanaca, qhitinacatejj Tatitut jayarst'apjjta, kollana kollojjatsa armasipjjaracta, uqhamaraqui Gad y Mení sisqui uca kamir cancañ churiri diosanacaruw mank'sa, vinsa churapjjaractajja.\nJichhajj jumanacarojj jan walt'añaquiw suyt'apjjtam; espadampi jiwarayatäpjjätawa. Nayasti jumanacarojj jawsapjjsmawa, jumanacajj janiw ist'apquistati uca laycu; parljjayapjjsmawa, janiraquiw ist'apquistasa; cuntejj nayajj jan munctjja ucwa lurapjjaractajja, cuntejj nayarojj jan munasquitu ucwa ajllipjjaractajja.”\nUcatpï Tatitojj sejja: “Sirvirinacajjajj mank'añanïsipcaniwa, ucampis jumanacajj mank'at awtjatäpjjatawa; jupanacataquejj umañajj utjascaniwa, ucampis jumanacajj umat pharjataw sarnakapjjäta; jupanacajj cusisitäpjjaniwa, ucampis jumanacajj mä p'enka jisc'achjataw uñjasipjjäta;\njupanacajj cusisiñatsa k'ochusipjjaniwa, chuymanacapan cusisiñajj utjatap laycu, ucampis jumanacajj arnakasipjjätawa, wararipjjaraquïtawa, llaquisiñatsa chuymanacamajj cawcst'ataraquïniwa.\nNayan ajllitanacajjasti sutinacamwa aytasipjjaraquini, mayninacaru ñankhachañataqui, uqhamaraqui jiwañap munañataquisa, ucampis sirvirinacajjarojj yakha sutinacampiw suticht'äjja.\nQhititejj aca marcan mä bendición mayiñ munanejja, chekpacha asqui Diosaruw mayiraquini; aca marcan mä juramento luriristi, cheka asqui Diosan sutipjjaruw luraraquini. Nayra t'akhesïwinacasti armatäjjewa, nayrakatajjatsti chhaktjjaraquiwa.\n“Uñtapjjam, nayajj mä machak alajjpachampi mä machak orakempi uscü. Cunatejj utjcän ucajj armatäjjaniwa, janiraquiw qhitis mayampsa jupanacatjja amtascjjaniti.\nWiñayataqui cusisiñampi c'uchirt'asiñampi phokhantasipjjam, cuntejj nayajj usccä ucanacata, nayasti mä cusiscañ Jerusalén lurt'araquï, ucan jaquir jakenacasti c'uchiquïpjjaraquiniwa.\nNaya quipcaw Jerusalenatjja cusisëjja, marcajjar uñjasinsti cusisiraquïwa. Ucanjja jachañajj janiw utjcjjaniti, janiraquiw llaquisiñat aykoñas utjcaniti.\nUcanjja wawanacas janiraquiw jisc'pacha jiwarapcaniti, janiraquiw chuymani jakenacas janïra maranacap phokcasajj jiwapcaniti. Patac marani jiwañasti waynpacha jiwañäniwa, uca patac marar jan purjjañasti mä maldicionaraquïniwa.\nJakenacasti utanac utachasipjjani, ucan jacasipjjaraquini, uvanac yapuchasipjjani, uca yaputjja mank'asipjjaraquini.\nJaniw ucanjja maynejj yakhan jacasiñapataqui utachcaniti, janiraquiw maynejj yapuchcaniti mayninacan asquipataquiquejja. Marcajjasti mä kokar uñtataw walja maranaca jacaraquini; ajllitanacajjasti cuntejj amparapampi lurasipqui ucwa mank'asipjjani.\nJaniw inamaya irnakapcaniti, wawanacapas janiraquiw janïra horasäquipan jiwarapcaniti, jupanacajj cawquïrinacarutejj Tatitojj bendisqui ucanacan wawanacapäpjjatap laycu, jupanacan wawanacapas uca quipcaraquiw jacapjjani.\nJanïraw jupanacajj jawsapquitaniti, ucapachaw nayajj jupanacar jaysä; janïraw parlañsa tucuyapcaniti ucapachaw nayajj jupanacar ist'ä.\nKamakempi, ovejampisti mayaquiw mank'apjjani, leonasti vacar uñtataraquiw pasto mank'ani, cataristi lak'a jallk'araquini. Nayan kollan kollojjansti janiraquiw qhiti ñankha luriris utjcaniti.” Tatituw uqhamjja arsu.


Morales Jilïr Irpirix mä jach'a yatiqañ utw Sacaban luqtawiyi\nEvo Morales Jilïr Irpirix machaq yatiqañ utankaskiwa (Jamuqa: UCP)\nEvo Morales Jilïr Irpirix “Berto Nicoli” sutin jach’a yatiqañ utw Sacaba markan luqtawiyi, Qucha Pampana. Ukanx 480 yatiqiriw yatiqt’apxani, 6.781.419 bolivianompiw utachayapxatayna. Sacabax mara t’aqa phaxsit 29 uru saraqkipanw mara phuqhani, ukatw ukham Jilïr Irpirix luqtawiyaraki.\nAtamir utamp panka utamp 16 yatichañ utamp kimsa yant’añ utamp ullañ utamp jikthaptañ utamp uta uñjañamp irptañ utamp katuqañ utamp yatxatat uñt’ayañ utamp chhuxuñ utanakampiw ukanx utji. Manq’añampit uywa qullañampit yapuchañampit utachañampit ukanx técnico superior mistuñkam yatiqapxani.\nMarkasaw mayacht’asiwiyi, ukatw qullqichäwisax mayjt’awiyi, uraqin utjki uka yänakasw kutkatayasiwayxtan, qullqichir utanakas kutkatayaswiwayxtan sasaw Jilïr Irpirix arsuwiyi.\n“Qullqichäwisax kunayman amuyump apnaqatawa, sapa qullqichirinakamp waljan qullqichirinakampiw utji, Bolivia markaw ukx uñstayawiyi, Utt’ayañ Tantachäwinw Tayka Kamachir qillqantawiyapxaraki. Jichhax ukampiw jutiritakix sum sarantasktan, ukatw akham irnaqatas utjaraki” sasaw Jilïr Irpirix arsuwiyi.\nAka machaq yatiqañ utanx markasat arxatasiñ amuyumpiw yatiqirinakax mistupxani, wali yatxatatanaka, markasanx kunjams sartasiwiyata ukxats yatipxarakiniwa, “Markasat arxatasir chacha warminakaw utjañapa, jan yaqhanakamp apnaqayasiñ munirinaka” sawiyiwa./RAR


¿Khitinakas ‘Diosan wawanakapajja’ ukat ‘katuntatäpkis uka ajayunakajja’? | Taman yatjjatañataki\nYatiyañataki (congregacionan yatjjatañataki) | Junio 2013\n¿Kuna arutsa liytʼäta? Afrikáans Albanés Alemán Amárico Armenio Aymara Becol Birmano Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Coreano Criollo haitiano Croata Danés Efik Endebele Endonga Enzema Eslovaco Esloveno Español Estonio Ewé Finlandés Francés Ga Georgiano Griego Groenlandés Guaraní Hiligaynon Holandés Húngaro Ibo Ilocano Indonesio Inglés Islandés Italiano Japonés Kazajo Kikuyu Kiniaruanda Kirguís Kwangalí Kwanyama Letón Lingala Lituano Luo Malayo Malgache Maltés Nepalés Ngäbere (o guaymí) Noruego Oromo Pangasinán Panjabí Polaco Portugués de Brasil Quechua (Ayacucho) Quechua boliviano Rumano Ruso Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Suati Sueco Tagalo Tahitiano Tai Tigriña Tsonga Tsuana Turco Twi Ucraniano Umbundú Uzbeko Vendal Vietnamita Waray-Waray Wolaita Xhosa Yoruba Zulú Árabe\nUma Juicio janïr purinkipan ‘Diosan wawanakapa’ utjatapat Génesis 6:2, 4 qellqatajj qhanañchki ukanakajja, ¿khitinakäpjjänsa?\nYatjjatatarjamajja, Diosan alajjpachankir wawanakapänwa. ¿Kunjamatsa uk yattanjja?\nGénesis 6:2 qellqatajj akham siwa: “Diosan wawanakapasti uka warminakan sumapjjatapwa uñjapjjäna. Ukatsti uka warminakwa katuntasipjjäna, ukanakampiw mayachasipjjarakïna”.\nHebreo Arut Qollan Qellqatanakan ‘cheqpach Diosan wawanakapa’ ukat ‘Diosan wawanakapa’ sasin jaqokipaski uka arunakajja, Bibliajj kuna arutti qellqaskäna ukanjja, Génesis 6:2, 4; Job 1:6; 2:1; 38:7 ukat Salmo 89:6 qellqatanakanwa uñsti. Aymara Biblianjja, Génesis 6:2, 4 qellqatanakwa uka pachpa arunakajj uñsti. ¿Uka qellqatanakajj kamsapjjes ‘Diosan wawanakapatjja’?\nJob 1:6 qellqatan ‘alajjpachankir Diosan servirinakapa’ siski ukajja, alajjpachan jakirinakajj Dios nayraqatan tantachasipkäna ukanakatwa parlaski. Jupanakamp chikajj Supayaw tantachasïna. Jupaw oraqe maysat maysa muytaskatayna (Job 1:7; 2:1, 2). Ukat Job 38:4-7 qellqatanjja, Oraqer ‘jachʼa qalajj uskuskäna’ ukhajj ‘alajjpachankir Diosan servirinakapajj’ ‘wal kusisipjjäna’ sasaw qhanañcharaki. Jupanakajj angelanakäpjjpachänwa, kunattejj janïraw jaqejj utjkänti. Ukat ‘Diosan wawanakapa’ sasin Salmo 89:6 (NM) qellqatan qhanañchki ukajja, alajjpachan Diosamp chik jakapki uka angelanakawa, janiw jiwasjam jaqëpkiti.\nUkhamajja, ¿Génesis 6:2, 4 qellqatan ‘Diosan wawanakapa’ siski ukanakajj khitinakäpjjesa? Bibliarjamajja, Diosamp chik jakapkäna uka angelanakajj aka Oraqer jutapkäna ukanakawa.\nKamisarak angelanakast warminakamp ikintasinisti sasaw yaqhepajj sapjje. Mateo 22:30 qellqatanjja, alajjpachan janiw jaqechasiñajj utjki sasaw Jesusajj säna. Ukampis awisajja, angelanakajj jaqeruw tukupjjerïna ukat jaqenakampiw manqʼapjjerïna ukat umapjjerïna (Gén. 18:1-8; 19:1-3). Ukhamasti, angelanakajj jaqer tukusajj warminakamp ikintasipjjaspänwa.\nUkajj cheqapunïskatapjja Bibliaw qhanañchi. Judas 6, 7 qellqatarjamajja, Sodoma markan jakir jaqenakan juchanakapajj “kawkïr angelanakatejj jan sum imapkäna lurañanakapjja, jan ukasti utjäwinakapjja jaytanukupjjän” ukanakan “kunayman jan amuytʼkañ vicionakampi” sarnaqapkäna ukanakampi sasiwa. Uka angelanakasa ukat Sodomankirinakasa, “wachoqa jucha lurañar[uw] katuyasipjjäna. Ukatsti kunayman jan amuytʼkañ vicionakampi apayasi[pjjäna]”. Ukat niya uka toqet parlkasajja, 1 Pedro 3:19, 20 qellqatanjj jan istʼasir angelanakarojj “kunapachatï Noé chachajj arca luraskän” uka tiemporuw uñtayi (2 Ped. 2:4, 5). Ukhamajja, jan istʼasir angelanakajj kuntï Noen tiempopan lurapkäna ukajja, Sodoma ukat Gomorra markanakan juchanakaparuw uñtayasispa.\nTaqe ukanak amuytʼasajja, Génesis 6:2, 4 qellqatan ‘Diosan wawanakapata’ parlki ukajja, kawkïr angelanakatï jaqer tukusin warminakamp wachoq jucha lurapkäna ukanakawa.\nJesusajj “katuntatäpkis uka ajayunakar[uw] Diosan arunakap parl[äna]” sasaw Bibliajj qhanañchi, ¿ukajj kamsañs muni? (1 Ped. 3:19.)\nUka ajayunakatjja akham sasaw apóstol Pedrojj säna: “Jan istʼasiriw tukupjjäna kunapachatï Noé chachajj arca luraskän ukkhajj janiw jaysapkataynati, Diosajj jupanakar suytʼaskchïna ukasa” sasa (1 Ped. 3:20). Ukhamajja, Diosar jan istʼasisa Supayamp apayasipkäna uka angelanakatwa parlaskäna. Judas chachajj akham sarakïnwa: “Kawkïr angelanakatejj jan sum imapkäna lurañanakapjja, jan ukasti utjäwinakapjja jaytanukupjjän ukanakarojj Diosajj preso katjjäsiski jachʼa taripäwi urutaki, chʼamakanakan jan tukuskir wiñay cadenanakamp ñachʼanta[ñataki]” sasa (Jud. 6).\nNoé chachan urunakapanjja, ¿uka angelanakajj kunsa Diosar jan istʼasisajj lurapjjäna? Uma Juicio janïr purinkipanjja, yaqhep angelanakajj jaqeruw tukupjjäna, ukampis jupanakarojj Diosajj janiw uka amtampi lurkänti (Gén. 6:2, 4). Ukampis janiw ukakïkänti, jupanakajj warminakampiw wachoq jucha lurapjjäna. Jehová Diosajj janiw angelanakarojj warminakamp ikintasipjjañapatak lurkänti (Gén. 5:2). Uka jan istʼasiri ukat jan wali angelanakajja, Diosajj tukjañ amtki uküruw tukjatäpjjani. Ukañkamajj kunjamtï Judas chachajj siskejja, ‘chʼamakanwa’ jikjjatasipjje, mä arunjja, carcelan jistʼantatäpkaspas ukhamawa.\n¿Kunapachasa ukat kunjamsa Jesusajj “katuntatäpkis uka ajayunakar Diosan arunakap parl[äna]”? Jiwatat ‘jaktjjäna’ uka qhepatänwa sasaw Pedrojj qhanañchi (1 Ped. 3:18, 19). Uka arunakajja, Jesusajj angelanakar yatiykäna uka qhepat Pedrojj nayrïr cartap qellqaskatap amuytʼayistu. Ukhamasti Jesusajj jiwatat jaktjjäna uka qhepatwa jan wali angelanakarojj kuna taripäwtï katoqapkani uk qhanañchäna. Ukhamajj janiw mä suytʼäwi churkänti, jan ukasti taripatäpjjañapwa yatiyäna (Jon. 1:1, 2). Jesusaw Diosar confiyatapa, Jupat jan jitheqtatapa uñachtʼayäna ukat jiwatat jaktäna. Ukhamatwa Supayajj jupjjar jan munañanïtap uñachtʼayäna, ukatwa Jesús sapakejj ajayunakaru, mä arunjja jan wali angelanakar juchañchañatakejj wakichtʼatäna (Juan 14:30; 16:8-11).\nJutïrinjja, Jesusaw Supayarusa ukat jan wali angelanakarus ñachʼantani ukat manqhapacha chʼamakar jaqontani (Luc. 8:30, 31; Apo. 20:1-3). Uka uru puriniñapkamasti jan istʼasiri jan wali angelanakajj ajay toqen chʼamakansa jikjjatasipjjaspa ukhamawa. Ukat jupanakar tʼunjäwi urojj purinipuniniwa (Apo. 20:7-10).\nAka revista liytʼirinakan jisktʼäwinakapa (Junio 2013)\nSARNAQÄWI Jehová Diosar istʼasajj walja bendicionanak katoqta\nJehová Diosajj kunjam Diosas uk wali askit uñjapjjañäni\nJehová Diosajj taqe kun chuririwa ukat amuytʼiriwa\nJehová Diosajj janiw jaytjasirïkiti ukat juchanak pampachiriwa\nJehová Diosan cheqañchäwip taqe chuym katoqasipjjañäni\nIrpir chuyman jilatanaka, ¿“qarjata, jan chʼamani sarnaqasipki” ukanakarojj chʼamañchtʼapjjätati?\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Junio 2013\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Junio 2013\nYATIYAÑATAKI (CONGREGACIONAN YATJJATAÑATAKI) Junio 2013\nAka revista liytʼirinakan jisktʼäwinakapa, diciembre 2018\nAka revista liytʼirinakan jisktʼäwinakapa, noviembre 2018\nAka revista liytʼirinakan jisktʼäwinakapa, julio 2018\nAka revista liytʼirinakan jisktʼäwinakapa, abril 2018


Bloguero Iraní jaqin manq’at t’aqhisiwipatw arsusipxi. · Global Voices Aymarata\n(es) ukan jaqukipiri\tCristina Calderon\nJaqukipäw uñt'ayata/apkatata 27 Qasäwi phaxsi 2013 19:22 GMT\nAka blog ullart'apxañäni Malagasy, Español, Français, عربي, English\nBloguero Iraní jaqin manq’at t’aqhisiwip jisk’achapxi, Mehdi Khazali [en] Patak phisqa tunk bloqueronakamp politukunakamp jaqinakampiw pasiri urunakax mä qillqataruw amapramp akjam sas jixuntawayapxi. Bloguero qilqiri físicow jan waliki, jupax llatuntunka urunakaw maq’at t’aqhisiwayi.\nYaqhipa jaqinakax qhanachawayapxarakiwa jan walt’ataw Mehdi Khalazi jaqin jakawipxata sasa.\nKhalasi jaqix mä uñt’at jach’a partidukir wawapawa ukjamarus jupax chikacht’asirinawa Consejo de guardians ukanakampi. ukat Ayatollah Khazali tatax akjam sas sutini Sarayi Ghalam qillqiri masipanakamp chikaw jist’antata jiqqhtasiwayäna.\nFreedomseeker iranínkir bloguerux arsüwinak qhananchawayi [fa]:\n…Khazali ukan 67 uru manq'at mutuñankan ukaw jan walt'äwixa. Ayatholah Ali Khamenei, ukan iyawsatarjam qhisphiyatatxa. República Islámica, Khazali uka irpiripax excursiones semanalaes ukampiw qalltawayatayna. Aka excursion ukatx fotunakaw uñt'ayasiwayi.\nJaqinakax janiw Khazalin manq’at t’aqhisiwipxa yaqawayapkiti kunati maymarax qhanachasiwayanwa akjama sasa [en] suxta tunk paqall uruw t’aqhisiwayi sasa.\nAyatholah Ali Khamenei Repúblican Islamica jiliri p’iqinchirin yanapt’apamp juk’ur saraqatar jistt’sutatapatxa Khazali jaqix sapa phisqa ururu viajañ qalltawayi, ukjamararus jaqinakar amtayawarakinwa chhijllawinakan chikancht’asiñataki. Fotunakax uñacht’asiwayaskarakinwa jan kuna aynacht’atapa, ukjamarus janiw kuna manq’at t’ukhantataspas uñjasiwaykiti. Kunati jupax wali khusa ch’amanchataskanwa. Jupxat pasirinakax régimen ukanak luraskana ukatjamaw jaqinakax wal amuyapkiti.\nIrane Azad qillqiwa [fa] Janiw taqpachan chikanchasipkiti aka arsuwinakampi. Online Mehdi khazali tataru mäk antutnukutañapa mayi.\nUkhakamaxa, bloguero 666Sabz arst'arakiwa [fa],» Ukat jichhurkamax Mehdi Khazali [en] bloguero fisico iraní tatax jist’antañ carcel Evin utan suxta urunakaw manq’at t’aqhisiwipat saraqawayxi.\nUkatax yaqhip bloguerunakaxa, Mehdi Khazali jakäwipax jan walt'awinkiw sapxiwa, yaqhipanakax chiqapunit manq'ata mutuñankpach sapxarakiwa.\nKhazali jupax wali uñt'atan yuqapawa, Ayatollah Khazali. Jupax walja Saraye Ghalam ukham sutimp uñt'at qillqirinakamp chikaw jist'antat uñjasina.\nJupax qhipqhipax khuri maymara pä waranq tunka pay ur Lapak phaxsit sarxkipan jist’antasiwayäna, kunawrasati qillqirinaka tantachasisipkana ukjaw pallapallanakax katurwayapxatayna.\nTaqiniw aka amuyawx uñt'ayapxi. Online ukax Mehdi Khazali jupan jank'ak antutatajañap mayipxi [en]:\nMayurux Khazali tatax manq’at t’aqhisiwinakanpiw suyt’awayana, kunati jiliri p’iqinchirinakaw carcel manqhan sumar uñjañatak amtawayxatayna, ukat janiw uka arsutarux kunas phuqasiwaykiti pachpakiw jist’antatanakar jan wal uñjataski. Ukat jupax mayam manq’at t’aqhisiñamp qaltawayi.\nAzad Irani jaqix qillqkatawayiwa [fa] akjam sasa, maq’at t’aqhisiñañ sir jaqinakax arumanthpas jiwxapxaspan, ukat Martir satapxaspawa. Aka jaqinakax maymara pä waran llatunkanina chhijlawinak jan walt’awayapkanti, ukat uka jaqinakat chuxña partidunak sayt’awayapxi.\nUkhakamaxa, bloguero 666Sabz sarakiwa [fa],»¡Markachirinaka!


Hechos 14 - Holy Bible [Aymara Bible 1997] - (Hec 14)\nIconio marcanjja, Pablompi Bernabeampejj judionacan sinagogaparuw parlir mantapjjäna. Jupanacan parlatapatsti waljaniw iyawsapjjäna, judionacatsa jan judionacatsa.\nUcampis jan iyawsir judionacajja, jan judiöpquis ucanacaruw amtayapjje jilatanac toke jan walinac amtapjjañapataqui.\nUcatwa Pablompi Bernabeampejj uca marcanjja jaypach urunac kamarapjjäna. Jan ajjsarasaraquiw parlapjjäna Tatitur catuyasisina, Tatituw jupanacarojj ch'am churaraquïna uñacht'äwinacampi milagronacampi lurapjjañapataqui. Uqhamatwa Tatitojj cuntejj jupanacajj Diosan munasiñapat parlapcäna uca arunacan chekätapjja khansuyi.\nUcampis uca marcanquir jakenacajj payaruw t'akjtäna, chicatajj judionacar jakcattasa, chicatasti apostolonacar jakcattasaraqui.\nUcatsti judionacampi jan judiöpquis ucanacampejj uqhamarac autoridadanacampisa, arust'apjjänwa apostolonacar tokjjañataqui, uqhamarac kalamp c'upjañataqui.\nPablompi Bernabeampejj uc yatisinjja, Listra uqhamaraqui Derbe uca marcanacaruw jaltjjapjjäna. Uca marcanacajj Licaonianquiwa. Uqhamaraquiw uca thiya marcanacar sarapjjäna.\nUcawjanacansti Tatit toke khespiyasïwi utjatapwa parlapjjaraquïna.\nListranjja mä chachaw utjäna, jan sartiri. Jupasti ucan kont'atäscänwa, nacïwitpach cojötap laycu. Uca chachajj janipuniw sarnakerïcänti.\nUca jakesti Pablon parlataparuw isch'uquiscäna. Pablosti jupar uñcatasinjja, amuyänwa c'umaraptañatac iyawsañanïtapjja.\nUcatwa jach'at juparojj saraqui: —Chek sayt'am —sasa. Ucat uca jakejj may thoktasin sayt'asi. Ucatsti sarnakaraquiwa.\nPablor uqham lurir uñjasinjja, jakenacajj Licaonia aruta jach'at arsupjjäna: “¡Diosanacaw jaker uñtat jiwasanac taypir sarakanitayna!” sasa.\nBernabearojj: “Júpiter diosaw” sasaw sapjjäna. Pablorusti: “Mercurio diosaw” sapjjaraquïnwa, jupan wali parlirïtap laycu.\nJúpiter diosan templopasti marcar mantañancänwa. Uca diosan sacerdotepasti orko vacanacampi pankaranacampi cunwa apanïna. Jupampi jakenacampisti apostolonacarojj take ucanac sacrificiot loktasaw yupaychañ munapjjäna.\nBernabeampi Pablompisti, jakenacan uqham lurañ amtatap amuyasinjja, isinacap ch'iyanokasiñ kalltapjjäna. Jupanac taypir jalantasinsti jach'at arsusinwa sapjjaraquïna:\n—¡Tatanaca! ¿Cunats ucanac lurapjjta? Nanacajj jumanacjam jakequïpjjaractwa. Nanacajj uca inamay lurañanac apanucupjjañamataquiw jumanacar parlir jutapjjta ucanac apanucusina, jacquir Diosar arcapjjañamataqui. Jupaw alajjpacha, acapacha, jach'a kotsa lurir Diosajja, uqhamarac take ucanacan utjirinacsa.\nNayra urunacanjja Diosajj take jakenacarojj munañanacaparjamaquiw sarnakayäna.\nUcampis Diosajj jupanacarojj yatiyänwa jupan jacatapa, jakenacar asqui luratap toke. Jupajjay jallsa, suma cosechanacsa churchistojja, uqhamarac walja mank'añanacsa jiwasanacan cusisiñasataqui —sasa.\nJupanacan uqham parlquipansa, jakenacajj sacrificionac loktañjj munasipcaquïnwa. Apostolonacasti wali ch'am tucusaw uca lurañanac jupanacarojj apanucuyapjjäna.\nUcapachasti mä kawkha judionacaw purinipjjäna, Antioquiampita Iconiompita. Jakenacar amtayasinsti Pablorojj kalampiw c'upjayapjjäna, ucatsti: “Jiwatäjjew” sasaw marca ankäjjarojj katatnucunipjjäna.\nCunapachatejj Tatitur arquirinacajj Pablo nayrakatar sarthapipjjäna ucapachajja, jupajj sayt'asisinwa wasitat marcar mantjjäna. Khepürusti Bernabeampejj Derbe marcaruw sarjjapjjäna.\nUca Derbe marcansti Tatit toke khespiyasïwi utjatapwa parlapjjaraquïna. Uqham parlapjjatapatsti waljaniw Tatiturojj iyawsapjjäna. Ucatsti Pablompi Bernabeampejj Listraru, Iconioru, Antioquiampiruw cutt'jjapjjäna.\nUca marcanacansti Tatitur iyawsirinacarojj ch'amañcht'apjjänwa. Sapjjaraquïnwa: “Tatitur iyawsañanacamanjja ch'aman sayt'apjjam. Diosan marcapar mantañataquejja, t'akhesiñajj waquisipuniwa” sasa.\nUca khepatsti Pisidia tokenaca pasasinjja, Panfilia chekanacaruw puripjji.\nPerge marcana Diosan arunacap parlawayasinjja, Ataliaruw sarjjapjje.\nUcatsti Antioquiaruw barcot sarjjapjjaraqui, cawquïr marcantejj jilatanacajj Diosan munasiñapar catuyasin, jupanacar Tatitutac irnaker qhitapcäna ucaru. Uca lurañanacjja jupanacajj phokhanjjapjjänwa.\nAntioquiar purisinsti, iglesia jilatanacaruw jawsthapipjjäna. Ucat jupanacarojj take cunanactejj Diosajj jupanac toke lurcatayna ucanacwa yatiyapjje. Uqhamaraquiw yatiyapjjäna cunjämtejj Tatitojj jan judionacäpquis ucanacan iyawsapjjañapataqui punc jist'arcän ucsa.\nPablompi Bernabeampisti uca marcanjja, walja urunacaw Tatitur iyawsirinacampejja kamaräna.


Génesis 35 QA97 - Diosasti Jacoborojj sänwa: “Sartasim, - Bible Search\nDiosajj Jacobor Betel chekan bendice\n1Diosasti Jacoborojj sänwa: “Sartasim, ucatsti Betel chekaru jacasir sarjjam. Ucanwa mä altar luräta, cawquïri Diosatejj, Esaú jilamat jaltcayäta, ucqhajj uñstctam uca Diosaru” sasa. 2Uqhamasti Jacobojj familiaparu, uqhamarac jupampi chica jacapcäna ucanacarusti sänwa:\n—Take yakha diosanacatejj jumanac taypin utjqui ucanacjja apanucupjjam, cuerppacha jarekasipjjam ucatsti yakha isinacampi uchasipjjam. 3Janc'aqui Betel oraker sarjjañäni, ucanwa nayajj mä altar sayt'ayä cawquïri Diosatejj nayaru llaquisiñ horasajjan yanapquitäna, uqhamaraqui cawquirutejj sarcta ucan nayampi chicäcaraquïna uca Diosar yupaychasa —sasa.\n4Jupanacasti take uca yakha diosanacjja Jacoboruw catuyjjapjjäna, uqhamarac jinchunacapan utjcän uca aretenacsa, Jacobosti ucanacjja encinas sat mä koka c'uchuruw allintjjäna, Siquem jac'ana. 5Cunapachatejj jupanacajj sarjjapjjäna ucapachasti, Diosajj uca yakha marcanacarojj wali ajjsarañanaca churäna, ucatwa jupanacajj jan Jacobon wawanacaparojj arctapcänti.\n6Jacobompi, uqhamarac jupampi chica sarapcänsa uca jakenacampisti Luz sat marcaruw puripjjäna, mä sutipasti Betel sataraquïnwa, ucasti Canaán oraken jicjjatasi. 7Ucanwa mä altar sayt'ayäna, uca chekarusti El-Betel sasaw suticharaquïna, cunapachatejj jupajj jilapat jaltcäna ucqha, Diosajj uca chekan uñstatap laycu. 8Ucanwa Rebecar uñjiri Débora warmejj jiwjjaraquïna, encinas sat mä koka c'uchuruw imjjapjjäna, Betel jac'ana. Jacobosti uca chekarojj “Jachañ encina” sasaw sutichäna.\n9Cunapachatejj Jacobojj Padan-aram toket cuttanjjän ucqhajj Diosajj juparojj wasitatwa uñstäna, ucatsti, 10aqham sasaw bendiciraquïna:\n“Jumajj ‘Jacob’ satätawa,\nucampis jichhajj janiw uqham satäcjjätati;\njichhat ucsarojj sutimajj ‘Israel’ satäniwa” sasa.\n11Yakha suti uchasinjja, Diosajj sascaquïnwa:\n“Nayätwa take ch'amani Diosajja,\nwawanacamasa, wawanacaman wawanacapasa waljapunïpan.\nJumatwa mistuni mä marca, uqhamarac walja marcanaca,\nwawanacamatsti reyinacaw mistuni.\n12Abrahamaru, Isaacaru churcta uca oraksti,\nucjjarusti wawanacamaruw churaraquï” sasa.\n13Cunapachatejj Diosajj Jacobompi parlcatayna uca chekat sarawayjjäna ucqhasti, 14Jacobojj mä kala ittasin sayt'ayäna mä pilarar uñtata, cawqhantejj Diosajj juparu parljjaycatayna uca chekaru, ucatsti Diosaruw loktjjäna aceitempi, vinompi warjjatt'asa. 15Uca chekarusti Jacobojj Betel sasaw sutichäna.\n16Ucatsti Betel sisqui uca chekatjja sarjjapjjänwa, ucampisa Efrata sisqui uca chekatjja jayancasipcänwa, ucapachaw Raquelajj wawachasi, ucatsti wawachasiñapanjja janiw walt'cänti jan ucasti wali ch'ama tucüna. 17Wali ch'ama tucuñ horasansti, partera warmejj saraquïnwa: “Jan ajjsaramti, mä yokall wawampi wawachastajja” sasa. 18Ucampisa jupajj jiwirjamäjjänwa, niya jiwañampëjjasinsti Benoni sasaw wawarojj sutichäna, ucampis awquipajj Benjamín sasaraquiw sutichäna.\n19Uqhamaw Raquelajj jiwjjäna, Efrata sisqui uca thaquiruw imjjapjjäna, ucasti jichhajj Belenäjjewa. 20Jacobosti uca sepultura patjjarojj mä amtasiñ perka sayt'ayäna, uca perkaraquiw jichhürcama Raquelan sepulturapjja uñacht'ayasqui, mä señäljama.\n21Israelasti sarascaquïnwa, ucatsti Edar torret juc'ampi qhuri chekaruw carpanacapa sayt'ayapjjaraquïna. 22Mä uru Israelajj uca chekan jaccäna ucqhajja, Rubenajj Bilha warmin ucaruw saratayna, ucatsti ucampiw iquintatayna, uca warmisti awquipan uñt'atapänwa. Uc yatisinsti Jacob awquipajj walpun colerasïna.\nJacobon wawanacapajj tunca payanïnwa. 23Leampi wawanacanïpcän ucanacasti acanacänwa: Rubén, jilïri yokapa; Simeón, Leví, Judá, Isacar, Zabulón ucanaca. 24Raquelampi wawanïcän ucanacasti acanacaraquïnwa: Joseampi, Benjaminampi. 25Raquel warmin Bilha sat esclavapampi wawanïcän ucanacasti acanacänwa: Dan, uqhamarac Neftalí ucanaca. 26Ucjjarusti Lean Zilpa sat esclavapampi wawanïcän ucanacasti, acanacaraquïnwa: Gad, uqhamarac Aser ucanaca; ucanacänwa Jacobon wawanacapajja, cawquïrinacatejj Padan-araman nacipcatayna ucanacajja.\n27Jacobosti Isaac awquipar uñjiriw Mamre sisqui uca chekar saräna, cawquïri marcatï Arba, jan ucajj Hebrón satäcaraqui ucaru. Ucanwa Abrahamasa, Isaacas jacapjjänjja. 28Cunapachatejj jiwjjän ucqhasti Isaacajj pataca quimsakallko tuncani maranëjjänwa. 29Cunapachatejj sinti chuymanëjjän ucapachaw nayra awquinacapampi jiquisiri sarjjäna, Esaú, uqhamarac Jacob yokanacapaw imt'ayjjaraquïnjja.


Global Voices Aymarata · Medios ciudadanos ukan qillqatanaka Aka tuqita Perfiles de Blogueros\nPerfiles de Blogueros RSS\nIsturyanaka Aka tuqita Perfiles de Blogueros 21 jallu qallta phaxsi 2014\n21 jallu qallta phaxsi 2014\nGabriela García Calderón kullakax Global Voices ukan 7 mara yanapt'asitapatw arxayt'istu. Qillqiri Suzanne Lehn · Latin America Global Voices ukan 10 mara phuqhäwip amtkasa, yanapt'irinakamp aruskipt'atawa. Gabriela García Calderón kullakaw luräwinakapxat arxayt'istu.\n16 jallu qallta phaxsi 2012\nPanamá: ‘Songo’, machaqat yatxatat sarayïri Qillqiri Ariel Moreno · Latin America Panameño Edilberto González Trejos ukasti redes sociales, blogosfera ukanakatx “Songo” sat sutimpiw sarayi. Ukatx jupax yatxatatjamax Panamá markan taqi khitinakatix blogs ukat redes sociales ukanakamp... 25 jallu qallta phaxsi 2011\nElizabeth Riveraxa, qilqt'iri ukhamarak Global Voices ukan mä arut yaqha arur jaqukipiriwa Qillqiri Juan Arellano · Latin America Elizabeth Riveraxa, Global Voices ukatak qilqt'iri, ukhamarak mä arut yaqha aruru jaqukipiriwa, jakäwipat mä juk'a arxayt'apxistu, uka pachparakiw chile markan yatiqirinakan unxtasipxatapata, ukat juk'ampinakat kunaw... 24 sata qallta phaxsi 2011\nKust'at blogero: Oumar Dembélé Qillqiri Thalia Rahme · África Subsahariana Oumar Dembelé ukar uñt’añäni, Zambougou yatiñ utan yatichiriwa, Cinzana-Gare markata, ukax Ségou chiqawjan jikjatasi, Mali. Ukampirus, Oumar Ségou Villages Connection ukan chikanchasiwayi, Rising Voices uka... 11 lakan phaxsi 2011\nGlobal Voices Aymarata: Internet tuqin indígena arunakax sarantayataski Qillqiri Eduardo Avila · Latin America Global Voices Lingua ukan mä machaq (sitio) ukatx aymara aruwa. Aka arux 2 waranqa waranqa jila jaqinakan arst’atawa, Los Andes uksana, jilpachanx Bolivia ukatx Perú... 21 qasäwi phaxsi 2011\nGaël Brassac jilamp aruskipawi, jupax Global Voices ukan jaqukipiripawa Qillqiri Claire Ulrich · Francia Aru jaqukipirinakax yanapirinakawa, kunayman yatiyäwinakamp chikanchasipxi, Global Voices ukan may may arunakan ullart’irinakapataki. Maynix jilax Gaël Brassac sutiniwa, Francian jakiriwa, jupasti Japón markatak aski chuymanipuniwa,... 13 jallu qallta phaxsi 2010\nMadagascar: Mä Q’axu Jaqukipir Tawaqitan Aruskipäwipa Qillqiri Sopheap Chak · Madagascar Radifera Felana Candy sutiniwa, Global Voices, Malagasy arut jaqukipiriwa. Jupax tunka phisqan maraniwa, Candy jupax wali sullka kullakakiwa Global Voices taypinxa.\n27 lapaka phaxsi 2009\nThreatened Voices Uñicht’ayañani (Yakhachat Arunaka) Qillqiri Edwin Quispe · Citizen Media Janiw kunawsas utxkanti internet tuqin qilqir jakinakaru yanqhachirinakaxa. Kunalaykutix Internet apnaqirinakaruxa waljan markachirinakaw jilxatawayapxi, amuyunakap uñt’ayañataki ukhamaraki maynit maynikama Internet tuqita jikist’añataki. Mark irnaqirinakaxa ukarusti... Perfiles de Blogueros coverturasxata


Jumaruw yuspagarsma, muspharcañpun nayataquejj lurtajja, ¡ucsti sumpun yatista!\n¡Munatajjay, jumajj muncañätawa, cayut p'ekecama jiwaquipunïtawa! ¡Jumansti janiw cuna jan walis jicjjatasquiti!\n “¿Cunatsa jumanacajj isinacamat wal llaquisipjjtajja? Uñjapjjam cunjämtï pampan pankaranacajj jilasqui uca, jupanacajj janiw kapupquisa ni cuns lurapcaraquiti. Nayasti sapjjsmawa, janiw rey Salomonas uca pankaranacjamajj sum isthapiscänti take utjirinïtap laycusa.\n Uqhamaraqui warminacajj cunatejj isisiñäqui ucac isisipjjpan; janirac sinti jiljañampis ñic'utanacapsa c'achachasipjjpati, ni korimpisa, perlanacampisa, ni wali jila alan isinacampisa, jan ucasti suma luräwinacampi c'achachasipjjpan, Diosar catuyata warminacjama.\n Jumanacajj iyawsañ token takeniw Diosan wawanacapäjjapjjta, Cristo Jesusamp mayachatäpjjatanacam laycu. Take jumanacajj Cristompi mayachasiñataqui bautisasipjjta ucanacajja, jupampejj mä isimpi isthapitäpcasmas uqhamäpjjtawa.\n Yatiñ cancañajj perlanacata sipansa juc'amp jila alaniwa, ¡janiw wali munatäqui ucanacampisa chicachayat uñjascaspati! Cupi amparampisti walja maranac jacañwa churi, ch'eka amparampisti kamirïñampi, jach'achatäñampwa churaraqui. Jupan sarnakäwipar arctañasti asquiwa, thaquipan sarnakañasa suman jacañaraquiwa, Yatiñ cancañajj jicjjatiripataquejj jacañawa; ¡cusisiñaniwa uca yatiña catjjäsipqui ucanacajja!\n Sumätam laycusti wali jach'a jach'aw tuctajja, c'ajquir cancañamasti, yatiñ cancañamjja t'unjaraquiwa, nayasti orakeruw liwinucuracsma, mä p'enka liwinucuracsma take reyinac nayrakatana. Walja juchanacpunwa lurtajja, alaquipa luratamampisti walpun k'añuchsusiractajja, templonacamsa taquisiractawa. Ucatpï nayajj juma taypinjja mä nina nactaytjja, uca ninaw naqhantaraquïtamjja; jichhasti takeniw jumarojj uñjapjjaraquïtam, oraker waranucuta, khellar tucuta.


Nayan marcajja, sartasim, ucatsti utamar mantam, ucatsti puncum jist'catasinim, imantasiraquim, Tatitun colerasiñapajj pasañapcama.\n Take ch'amani Tatitusti siwa: “T'akhesiñajj purinipuniniwa, mä marcat mä marcaru; mä jach'a thayaw sarti aca orake tucusitjja.” Qhitinacarutejj Tatitojj uca urojj jiwaraycani ucanacasti aca orakenjja mä thiyat mä thiyacamaw liwirtapjjani. Janiraquiw qhitis jupanacatjja jachcaniti, janiraquiw uca jiwatanacjja qhitis apthapcaniti imañataquejja; guanjama waranucutaw orakencasipcani.\n Uqhamasti, nayatejj waña pacha apayanëjja, jan jallu puriyasa, jan ucajj t'ijut'ijunacarusa yapunaca tucjayäsa ucasa, jan ucajj cunayman usunacsa marcajjaru apayanï ucasa, ucampis sutejja apqui uca marcajjatejj jisc'ar tucusina nayat mayisitani, thaktaraquitani, uqhamarac jan wali sarnakäwinacapsa apanucuni ucajja, nayajj alajjpachatpachwa ist'äjja, juchanacapsa pampacharaquïwa, ucatsti marcapan nayrakatar sartañapsa cuttayjjaraquïwa.\n Cunapachatejj uca Corderojj payïri sello ch'iyjcän ucqhajja, ist'twa maynïri jacasquiriru aqham siri: “¡Jutam, uñjaraquim!” sasa. Ucatsti mä wila caballow mistunïna. Uca caballor lat'jjatatäcäna ucasti munañanïñwa catoke acapachan suman sarnakasiña chhaktayañataqui, jakenacas jupanac pura jiwarayasiñapataquiraqui. Juparusti mä jach'a espada churapjjaraquïna. Cunapachatejj Corderojj quimsïri sello ch'iyjcän ucqhajja, quimsïri jacasquiriruw aqham siri ist'ta: “¡Jutam, uñjaraquim!” sasa. Uñtasinsti uñjaractwa mä ch'iyar caballo. Lat'jjatatäcän ucasti mä balanza apt'atänwa. Uca pusi jacasquirinac taypitsti mä aru ist'aracta aqham siri: “Mä kilo trigoquiw churasini mä denario kollketjja, quimsa kilo cebadaquiraquiw churasini mä denario kollketjja; janiraqui ina ch'usaru wartamti aceitsa ni vinsa.” Corderojj pusïri sello ch'iyjcän ucqhasti, ist'twa pusïri jacasquiriru aqham siri: “¡Jutam, uñjaraquim!” sasa. Uñtasinsti uñjaractwa mä k'ellu caballo. Lat'jjatatäcän ucan sutipasti “Jiwaña” satänwa, khepäjjapsti qhititejj jiwatanacajj cawqhanquis uc uñjquejj ucaraquiw jutäna. Aca orakensti chicatan chicatapjjaru munañanïñawa churataraquïna, nuwasiñanacampi, mach'anacampi, usunacampi, cunayman jan wali animalanacampi jake tucjañapataqui.\nDiosan aca jach'a churäwipasti janchinacasanjja mä ñek'e phuqhun imatjamawa, uqhamata jach'a ch'amajj Diosat jutatapa yatisiñapataqui, jan jiwasatjja.\n Takpach chuymajjampiw Tatitur jach'añchä, janiw qhuyapayasiñapat armascäti. Tatituw takpach juchanacajjat pampachitu, jupaw take usunacajjat c'umarachitu;\n Tatitojj mä thaywa jach'a kota toket thayt'ayanïna, ucatsti walja codornis sat jamach'inacwa apayanïna. Ucanacajj campamentoruw puripjjäna, uqhamarac thiyanacaparusa. Campamento muytasa mä uru saracamaruw uca jamach'inacajj puripjjäna; altorojj mä metrorjamaquiw thoknakapjjäna. Take uca uru, uca aruma, khepärmanthi urumppachaw jakenacajj codornis jamach'inac caturapjjäna. Juc'a caturirïqui ucajj tunca monton codornis jamach'inac montont'äna, ucatsti campamento thiyaruw wañarayapjjaraquïna. Ucampis ucqhaw israelitanacajj codornis jamach'inacan aychanacap qhisttasipcäna, ucapachaw Tatitojj jupanacataqui colerasïna, jupanacarusti mutuyasina, walja jakenacaruw jiwarayaraquïna.\n Tatitusti Moisesampiru, Aaronampirojj sänwa: —Jumanacasti mä hornota khella jach'tanipjjam, ucatsti Moisesajj uca khelljja altor willtpan, faraonan nayrakatapanjja. Uca khella polvosti Egipto marcpacharu phokhantasinwa karachi usunaca uñstayani jakenacana, uqhamarac uywanacansa —sasa. Moisesampi, Aaronampejj hornota khella apjjaruwayasinjja faraonan ucaruw sarapjjäna. Purisasti Moisesajj khellwa altor willtäna, ucatsti karachinacaw uñstäna jakenacana, uqhamarac uywanacansa. Jichhäqui ucansti Egiptonquir jach'a yatirinacajj janiw Moisesampi jiquisir saraña puedipcänti, karachi usojja jupanacar catuntatap laycu, mayni egipcio jakenacarjama.\n Jilatanacajja, jumanacajj wali c'uchiquïpjjañamawa cunapachatejj cunaymani yant'anac pasapcta ucapachajja. Yatjjapjjaractawa cunapachatejj jumanacan iyawsañanacamajj cunayman yant'anac pasqui ucqhajja, jumanacajj wali llamp'u chuymanïñwa yatekapjjtajja. Ucampisa munapjjamaya ch'amacht'asitanacamasti suma asqui tucuñapataqui, uqhamata jumanacajj suma jiltatäpjjañamataqui, janiraqui cunas pist'añapataqui. Jumanacat maynintejj jan yatiñ cancañapajj utjcchi ucapachajj, Diosat maypan, Diosasti juparojj churaniwa. Jupasti jilarquirwa churi, qhitirus jan cuns sasaw churaraqui. Ucampis take iyawsañampiw mayiñapa, jan acch'as pächasisa. Pächasiri jakesti kota mathapimpi sasiwa thayampis ucsar acsar apata.\n Uqhamawa uca pusi angelanacajj jaranucutäjjapjjäna, quimsïri parte jakenacaru jiwarayañataqui, jupanacasti uca horasataqui, uca urutaqui, phajjsitaqui, uqhamaraqui uca marataqui waquichatäpjjataynawa. Ucatsti caballjjat sarapcäna uca soldadonacjjatwa ist'ta, ucanacasti pä patac millonänwa. Uqhamwa uca caballonacjja unañchäwinjja uñjta. Uca caballjjat saririnacasti pechonacaparojj mä guerra isi apapjjäna, ucasti wilampita, asulampita k'ellumpitänwa. Uca caballonacan p'ekenacapasti león p'ekenacaru uñtatänwa, lacanacapatsti ninampi jek'empi asufrempiraquiw mistüna. Quimsïri parte jakenacasti jiwarayatäpjjänwa, uca quimsa t'akhesïwejj caballonacan lacanacapat mistcän ucanacampi. Ucanacasti nina, asufre uqhamarac jek'e ucanacänwa. Uca caballonacasti lacampiru wich'inqhampiru wali ch'amanïpjjänwa. Wich'inqhanacapasti catarinacar uñtatänwa, p'eken cuna, ucampiraquiw jakenacarojj t'akhesiyapjjäna.\n “Ucampis uca urumpita horasampitjja, janiw qhitis yatquiti, ni quicpa alajjpachanquir angelanacas yatquiti, ni Diosan Yokapasa, jan ucasti Dios Awqui sapaquiw yati. “Uqhamasti jumanacajj suyapjjam, amuyasipjjam, [Diosat mayisipjjaraquim] janiraquiw yatipctati cuna horasar puriniñapsa. Ucajj aqhamar uñtatawa: Cunapachatejj mä jakejj jayar sarañ amtejja, janïr sarcasaw uywatanacaparojj ewjjt'i, uqhamarac sapa maynirus lurañanacapa jaytawayaraqui. Ut uñjirirusti sum uñjañapataquiw jaytaraqui. Uqhamajj amuyasipjjamaya, janiw yatipctati utanin cunüru puriñapsa, inas arumarüchini, chica arumarüchini, wallpa art'arüchini, khantatirüchini. Ucatrac acatjamat purinisin iquisquir catjasipquiristam. Jumanacar sapcsma ucjja, takeniruw saracta, amuyasipjjapunim.”\n Tatiturojj siwa: “Jumätaw imantasiñajjajja, jarc'akasiñajjasa, Diosajjay, jumaruw takpach chuymamp alcatsma” sasa. Jupaquiw sipit känat khespiyätam, jupaquiw jiwañ usut jarc'akätam, chhekhanacapampiw imjjatätam, chhekhanacap mankhäjjan imantasïta. Amparapajj jarc'acasiñar uñtataw imätam. Ajjsarcay arum ch'amacarojj jan ajjsarcamti, urun flecht'at mich'inacarus jan ajjsarcamti, ch'amacamp chic purinir usunacarus jan ajjsarcamti, uru khanan jiwarayir usunacarus janirac ajjsarcamti; ch'ekäjjamanjja, warankaw jiwarani, cupëjjamansti tunca warankaw tucusini, jumarusti janiw cunas camächcätamti. Nayranacamamp uñjañataquiquiw ucancäta, ñankha lurir jakenacan catokäwip uñjäta. Jumajj Tatitumpiw imayastajja, Alajjpachanquiriruw arjjatirimat uchastajja. Chijejj janiw jac'achascätamti, usus janiraquiw utamar purincaniti, Diosajj angelanacaparuw qhitanini, sarnakäwim imañataqui. Amparapjjaruw apapjjätam, cayuman kalar jan lanctasiñapataqui; catarinacarusa, asïrunacarus takjjatascaquïtawa, leonanac taypinsa, ajjsarcañ animalanac taypinsa, sarnakascaquïtawa. “Nayar munasitap laycusti, juparojj khespiyäwa, nayar uñt'atap laycusti, juparojj imaraquïwa.\n Yakhepanacajj templot parlasipcäna, uqhamarac cunja sumäcäntejj kalanacapasa, uqhamarac cunanacatejj churatäcäna ofrendanacjama ucanacasa. Ucjjaruw Jesusajj saraquïna: —Purininiwa mä urojja, take acanac uñjasipcta ucanacasti t'unjatäjjaniwa ni mä kalaw jan yakha kala patjjan uchatajj utjcaniti —sasa. Ucatwa juparojj jisct'apjjäna: —Yatichiri, ¿cunapachas acajj pasani? ¿Cuna unañchanacas utjani acanacan phokhasiñapataquejja? —sasa. Jesusasti sänwa: —Amuyasipjjam, jan sallkjayasipjjamti. Waljaniw sutejjana jutapjjani: ‘Nayätwa Cristojja’ uqhamarac ‘Jichhaw tiempojj’ sasa. Ucampis jan ucanacarojj arcapjjamti. Uqhamaraqui cunapachatï guerranacampita ch'ajjwanacampita parlir ist'apcäta ucqhajja, jan sustjasipjjamti; ucanacasti nayrakata pasañapapuniwa, ucampis janïraw tucuyäquiti —sasa. Ucjjarojj sascaquïnwa: “Mä jach'a marcajj yakha jach'a marca contraw nuwasini, uqhamarac mä jisc'a marcas yakha jisc'a marca contraw nuwasini. Utjaniwa jach'a orak qhathatinaca, mank'at awtjayasiñanaca, uqhamarac usunaca take chekana; alajjpachansti sustjascañanacampi uqhamarac jach'a unañchanacampiw uñjasini. “Ucampis take acanac nayrakatasti, catuntapjjätamwa jumanacarojja uqhamaraqui t'akhesiyañataquiw arcnakapjjaraquïtam. Sinagoganacaruw taripatäñatac apapjjätam, carcelaruw apantayapjjätam, uqhamarac reyinaca, marca apnakerinacan nayrakataparuw apapjjätam sutejj laycu. Acasti jumanacan nayat parlañanacamataquïniwa. Mayac amtasipjjam, jan nayrakata waquichasipjjamti cunatejj arsusiñanacamäqui ucjja. Nayaw jumanacarojj yatiñ cancañan phokt'at arunacsa, churapjjäma, ucarusti janiraquiw qhiti uñisirinacamasa camsañataquis ch'amanïpcaniti. Jumanacasti aljantatäpjjätawa awquinacamana, jilanacamana, familianacamana, uqhamarac amigonacamansa. Yakhepanacarojj jumanacatjja jiwayapjjaraquiniwa. Take orakpacharaquiw uñisipjjätam naya laycu. Ucampis janiw jumanacan ñic'utanacamatjja ni mä ñic'utas chhakcaniti. Jumanacatejj ch'aman sayt'apjjätajja, wiñay jacañ catokapjjäta. “Cunapachatï Jerusalén marcaru ejercitonacan muyuntata uñjapcäta ucqhajja, yatipjjam uca marcajj janc'aqui t'unjatäñapa. Ucapachasti Judeanquirinacajj kollunacar jaltjjapjjañapawa; Jerusalén marcanquirinacasti ucatjja mistjjañanacapawa, uqhamarac pampanquirinacajja janiw marcarojj cutt'apjjañapäquiti. Uca urunacasti mutuyäwi urunacäniwa, ucan take cunatejj Kellkatanacanjj sisqui ucanacajj phokhasini. ¡Ay pobre warminaca qhitinacatejj ucürunacan usurïpjjani, jan ucajj jisc'a wawanacanïpjjanisa! Wali t'akhesiñaw orakenjj utjani, uqhamarac mä ajjsarcañ mutuyäwiw utjaraquini aca jakenacataqui. Yakhepanacajj guerran jiwarayatäpjjaniwa, mayninacasti take marcanacaruw preso apatäpjjani; yakha marcat jutirinacaw Jerusalén marcjja tacsupjjani, cunapachcamatï uc lurañataquejj tiempojj churatäqui uca horascama. “Ucapachasti unañchanacaw utjani intina, phajjsina, warawaranacana; orakensti marcanacajj mayjt'atäpjjaniwa, uqhamaraquiw sustjasipjjani kota mathapinacan ajjsarcañ khothutitanacapatjja. Jakejj ajjsarañatwa thayjtani cunatejj oraken pascani ucat yatisina; ucatsti alajjpachanjja jach'a ch'amanacapamppachaw qhathatini. Ucapachaw Jaken Yokaparu uñjapjjani, kenay patan ch'amampi, jach'a cancañapampi jutasquiri. Cunapachatï acanacajj pasañ kalltani ucqhajja, ch'amachasipjjam, uqhamarac suyapjjam janc'aquiraquiw khespiyatäjjapjjäta.” Uqhamaraquiw aca amuyt'äwimp uchäna: “Higo ali uñtapjjam, jan ucajj cawquïr yakha alsa. Cunapachatï uñjapjjäta laphinacap niya ch'ojjñatatasquiri ucapachasti, jumanacpachaw yatipjjtajja jallupachajj jac'ancatapjja. Ucapachparaquiw acanac pasir uñjapcäta ucqhajja, yatipjjam Diosan reinopajj jac'ancatapa. “Khanacwa sapjjsma, take acanacaw pasani janïra jichha pacha jakejj jiwarquïpana. Alajjpachampi acapachampejj tucusiniwa, ucampis arunacajjajj janiw tucuscaniti. “Amuyasipjjam, jan chuymanacamjja vicionacampi machañanacampi kalarayasipjjamti, uqhamarac aca jacañan llaquisiñanacampisa jan qhä urun jumanacajj acatjamat catjayasipjjañamataqui, cunjämtejj mä sipitajj jist'antasquis uqhama. Uca urusti uqhamwa jutani take orakpachan jaquirinacjjaru. Jumanacajj janc'aquïpjjamaya, uqhamarac orapjjam, take horasana uqhamat take acanac pascani ucat jaltapjjañamataqui, uqhamarac Jaken Yokap nayrakatan uñstapjjañamataquisa.” Jesusajj sapa uruw templon yatichirïna, arumasti Olivos sat kolluruw sarjjerïna ucan khantatiñataqui. Take jakeraquiwa templorojj sapa alwa purinirïna Jesusar ist'añataqui.\n Jesusajj templot mistjjasinjja sarawayjjänwa, ucapachaw discipulonacapajj jupar jac'achasisin templon utanacap uñacht'ayapjje. Jesusasti jupanacarojj saraquïnwa: —¿Uñjapjjtati take acanaca? Khanacwa sapjjsma, acawjanjja janiw mä kalasa yakha kaljjaru kheparcaniti, takpachapuniw t'unjatäni —sasa. Jupanacasti Olivos sat kolluruw mistjjapjjäna. Ucan Jesusajj kont'atäsquipanwa discipulonacapajj mä jisct'a jamasat jisct'apjjäna: —Nanacajj munapjjtwa yatiña cunapachatï take acanacajj pascani ucanaca. ¿Cawquïrïnis chimpojja jumajj cutt'ancät ucqhajja, uqhamarac acapach tucuscan uca urutsa? —sasa. Jesusasti ucjjarojj saraquïnwa: — Amuyasipjjam, jan qhitimpis sallkjayasipjjamti. Waljaniraquiw nayan sutejjanjja jutani: ‘Nayätwa Cristojja’ sasa, jupanacasti waljaniruraquiw c'arintapjjani. Ist'apjjaraquïtawa guerranacjjata take chekana, ucampis janiw ajjsartapjjañamäquiti. Take ucanacajj pasañapapuniwa, ucampis janïraw acapachan tucusiñapajj horasäcaniti. Mä jach'a marcajj yakha jach'a marca contraw nuwasini, mä marcasti yakha marca contraraquiw sartani, ucapachaw mank'at pist'añajj utjani, usuñanacasa, orak qhatatinacas walja chekanacana. Take acanacasti jach'a t'akhesiñan kalltapaquïsquiwa. “Jumanacarusti catuntayapjjaraquïtamwa t'akhesiyañataqui, ucatsti jiwayapjjaraquïtamwa. Take jakenacaraquiw jumanacarojj uñisipjjätam nayar arcapjjatam laycu. Uca urunacansti waljaniraquiw nayar iyawsatanacapjja chhaktayasipjjani, jupanac puraraquiw maynis mayni contra catuntayasipjjani, uñisisipjjaraquini. Walja c'ari parlirinacaraquiw sartani, Diosatsa parlapcaspa uqhama, ucanacasti waljaniruraquiw sallkjapjjani. Uca take t'akhesiñanac utjipanjja yakhepanacajj munasiñapjja chhaktayasiniw maynit maynir munasiñäquis ucjja. Ucampis qhititejj tucuycama sayt'cani ucawa khespiyatäni. Diosan reinopat aca suma yatiyäwisti aca orakpachanwa yatiyatäni, uqhamat take marcanacan yatipjjañapataqui, ucatsti acapachan tucusiñapaw jutani. “Daniel profetajj kellkänwa cunatejj jan wali lurirïqui tucjirïcaraqui ucjjata. Cunapachatejj jumanacajj kollana chekar uc purir uñjapcäta ucqhajja, ac leet'irejj amuyt'pan, ucapachasti Judeanquirinacajj kollunacaruw jaltjjapjjañapa. Uta patancquis ucanacasti, jan sarakanpati utat ni cuna apsuñataquisa. Pampanquiristi jan utarojj cutt'anpati, ni isi aptasiriquisa. ¡Cunja llaccañänisa warminacataquejja, ucürunacantejj usur uñjasipjjan ucajja, jan ucajj ñuñusquir jisc'a wawanïcanis ucanacataquisa! Jumanacajj Diosat mayipjjam jan juyphipachan ni samarañ urun jaltañanacamajj wact'añapataqui. Ucürunacanjja walja t'akhesiñanacaw utjaraquini. Uqham t'akhesiñsti janiw jichhürcamajj qhitis uñjquiti aca orake lurasqui ucürutpacha, ni uca pasatats utjcaraquiniti. Diosatejj uca urunacjja jan jisc'aptaycaspa ucajja, janiw qhitis khespiyascaspati, ucampis Tatitojj jisc'aptayaniwa jupan ajllitanacapar munatap laycu. “Uqhamasti maynitejj mä cuns sapjjätamjja: ‘Acajjay Cristojja’ jan ucajja: ‘Qhäjjay Cristojja’ sasa ucarojj jan iyawsapjjamti. Ucürunacanjja walja sallkjirinacaw jutani: ‘Cristötwa’ sasa, uqhamaraquiw mayninacajj Diosat parlta sasaraqui, ucatsti ajllitanacarusa c'arintapjjaraquiniwa, milagronacampi, unañchanacampi lurasa. Take acanacsti jumanacarojj nayrakatwa yatiyapjjsma. Jumanacarutejj sapjjätamjja: ‘Cristojj wasaranquiwa’ sasajja, jan sarapjjamti, jan ucajja: ‘Aca uta mankhenquiw’ sasa, ucarojj jan iyawsapjjamti. Cunjämtejj mä llijullijojj uñjasi jalsut jalantcamajja, uqhamaraquïniwa Jaken Yokapajj jutcani ucqhajja. Cawquincquitejj jiwat amayajja, ucaruw siwik'aranacajj jutapjjani. “Uqham llaquisiñ urunac pasjjepanwa intejj ch'amact'jjani, phajjsisa janiraquiw khantcjjaniti, warawaranacasti alajjpachat willirtaniraquiniwa, alajjpachanquir ch'amanacasa ucürojj qhathatiniwa. Ucapachaw alajjpachan mä chimpojj uñstanini Jaken Yokapata. Take marcan jaquir jakenacasti ucapachaw jachapjjani, Jaken Yokaparusti uñjapjjaraquiniw kenayjjan jutasquiri jach'a ch'amapampi, uqhamarac jach'a c'ajquir cancañapampi. Angelanacaparusti qhitaniraquiniw wali jach'at trompetanac phust'aniñapataqui, ucampiraquiw ajllitanacaparojj pusi toketpacha jawsthapini aca orakena, maysa thiyat maysacama. “Yatekasipjjam higo kokata: Cunapachatejj uca alin layminacapajj ch'ojjñatati, uqhamarac laphinacapas uñstaraquejja, yatipjjtawa jallupachajj jac'ancjjatapa. Uca quipcaraqui jumanacajj ucanac uñjasajj, yatipjjam acapachan tucusiñapajj jac'ancatapa, puncuncataparaqui. Khanacwa sapjjsma, take acanacasti pasaniwa janïr jichha pacha jakenacajj jiwarquipana. Alajjpachampi acapachampejj tucusiniwa, ucampis arunacajjajj janiw tucuscaniti.


Bible in one year - Aymara Bible 1997 - December 17\n1. Tatitusti acwa yatiyäna Abdiasaru, mä unañchäwi toke. “Tatitun mä yatiyäwipwa ist'apjjtan; mä yatiyiriw marcanacar yatiyir sari: ‘Sartasipjjam, Edom contra nuwasir sarañäni’ sasa. Dios Tatitojj Edomarojj siwa:\n2. “Take marcanac taypinjja jisc'aruw tucuyäma, walracwa jisc'achjäma.\n3. Jach'a jach'a tucutamaw sallkjtamjja. Karka p'iyanacanwa jactajja, alto kollunacanwa utjaractajja, ucatwa amuyasiractajja: ‘Janiw qhitis liwekquitaspati’ sasa.\n4. Ucampisa mä pacar uñtatasay altor maqhatascam, uqhamaraqui warawaranacarusay tapachasiscam, ucatpachwa nayajj jumarojj jakokanïma.” Tatitojj siwa:\n5. “Lunthatanacatejj arum jutasin lunthatsupjjeristamjja, janiw takpach apasipcaspati; uva apthapirinacatejj juman ucar jutapjjaspajja, yakhep uva achunacjja jilt'ayasiwayapcaspawa. Ucampis juman uñisirinacamajj k'alpunwa tucjapjjtamjja.\n6. ¡Cunjämsa saqueyjapjjtamjja, Esaú! ¡Imasitanacamsa k'alpun jan mayani lunthatsupjjtamjja!\n7. Take jumampi arust'asir marcanacasti sallkjapjjtamwa; pachpa orakematsa jayaruw apanucupjjaractamjja. Pachpa amigonacamas juma contraquiraquiw sayt'asjjapjje, cawquïri amigonacamarutejj wal confiascäyäta ucanacas sipita waquicharapiractamjja. ¡Edomasti jan amuyt'asiriwa!”\n8. Tatitojj siwa: “Cunapachatï Edomar mutuycä ucqhajja, take amuyt'ani jakenacaparojj tucjäwa, amuyt'asiñsti jupanacatjja apakaraquïwa take qhitinacatï Esaú token kollu patanacan jacapqui ucanacatjja.\n9. Temanan guerran nuwasir jakenacapasti ajjsarañatsa qhathatipjjaniwa, Esaun kollunacapansti takeniw jiwarayatäpjjani.\n10. “Jichhajj sinti p'enkachjataw uñjasïta, uqhamarac wiñayatac tucjatäyätawa, Jacob jilamaru chhojjriñchjatamata, uqhamarac jupar jiwayatamata.\n11. Cunapachatejj uñisirinacapajj marcatjja kamir cancañap saqueyjapcän ucqhajj, uqhamaraqui yakha marcanquir soldadonacas Jerusalén marcan puncunacap t'unjapcäna, jilt'irinacapsa aljasipcäna, uqhamaraqui take imasitanacapsa apasipcäna, ucapachajj jumajj jan cun yatiriw tuctajja, jupanacjamaraquiw tuctajja.\n12. Jilamajj chijir purcän uca urojj janiw cusisiñamäcänti, Judá marcajj aynacht'cän uca urusti janiraquiw cusisiñamäcänti, llaquisiña urupansti janiw jupanacatjja sawcasiñamäcänti.\n13. T'akhesiña urupansti janiw marcajjarojj mantañamäcänti. Chijir puritapatsti janiraquiw cusisiñamäcänti jan walt'añ urupanjja, uqhamaraqui aynacht'añ urupansti janiw kamir cancañapjja lunthatañamäcänti.\n14. Janiraquiw thaquejj take toker sarqui uca chekanacansa sayañamäcänti, qhitinacatejj jaltjjasipcän ucanacar jiwayañataquejja. Janiraquiw llaquisiñ urupanjja jaltirinacarojj catuyañamäcänti.\n15. Uca pachpa mayninacar lurctasa ucaraquiw jumarojj luratäni; ¡Jichhajj luratamatjamwa catokäta! “Take marcanacataquisti Tatitun urupajj niya jac'ancjjewa,\n16. cunjäma c'allc'ücäntejj jumanacan umañamajj nayan kollana kollojjanjja, uqhama c'allc'uraquïniw yakha marcanacan umañapajja, jupanacasti juc'at juc'atwa umantapjjani; ucatsti takeniraquiw tucusipjjani.\n17. Ucampis Sión kollojj mä kollana chekawjapunïniwa, ucanwa yakhepanacajj khespiyasipjjaraquini. Jacobon wawanacapasti orakenacapjja wasitatwa aptasjjapjjani.\n18. Jacobona, uqhamaraqui Joseana wawanacapajj ninjamäpjjaniwa, akquir ninjamaraqui; ¡Esaun wawanacapasti t'unjamaraquïniwa, uca ninaraquiw jupanacarojj k'al naqhantani! Esaünquirinacajj janiw maynis khespcaniti. Naya Tatituw acjja arsta.”\n19. [19-20] Néguev chekanquiri israelitanacasti Esaun kollunacapwa catuntasipjjani, pampanquirinacasti filisteonacan orakenacapwa catuntasipjjaraquini. Uqhamaraqui Efrainan orakenacapsa, Samaria oraksa catuntasipjjaraquiniwa. Benjaminan wawanacapasti Galaad orake catuntasipjjaraquini. Israelitanacat waljani yakha marcar preso apayatanacasti, cananeonacan orakenacapwa catuntasipjjaraquini Sarepta orakcama. Uqhamaraqui Jerusalenat preso catuntat jakenacasti, qhitinacatejj Sefarad chekan jicjjatasipqui ucanacajja, Néguev tokenquir marcanacwa catuntasipjjaraquini.\n21. Atipjañampiwa Sión kollurojj maqhatapjjani, qhitinacatï Esaun kollunacapan utjapquis ucanac contra arsuñataqui, ucansti Tatituraquiw apnakaraquini.\n7. Tatay, mayisitajjarojj janc'aquiy ist'am, samanajjajj tucstañampïsquiwa. Janiquiy ajanum maysar uñtamti, uqhamäspa ucajja, jiwatanacar uñtatïristwa.\n8. Willjtanacajj munasiñam ist'ayita, take chuymamp jumar iyawsatajj laycu. Sarañajjäqui uca thac uñachayita, jumar almajj catuyasitajj laycu.\n9. Tatay, nayamp timasirejjat khespiyita, jumaruw imantasiñatac thaksma.\n10. Munañam lurañ yatichita, nayan Diosajjätam laycu. Munasir ajayumajj cheka thaquinjamay irpitpan.\n11. Tatay, sutim laycuy jacayasita, qhuyapayasirïtam laycuy llaquisiñat wayst'ita.\n12. Qhuyapayasiñam laycuy timasirinacajjar t'unjam, ¡takpach uñisirinacajjar tucusiyam! nayajj juman arquirimästjjaya.\n5. Tatitojj jupar iyawsirinacarojj imiwa; jupan arsutanacapasti chekapawa.\n1. Ucatsti uñjaractwa pusi angelanacaru. Jupanacasti aca orakena pusi esquinapjjaru sayt'atäsipcänwa, uqhamarac uca pusi esquinat thayanaca jarc'asipcäna jan cuna thayas aca orakjjaru thayt'aniñapataqui, ni jach'a kotanacjjarusa ni kokanacjjarusa.\n2. Ucatsti uñjaractwa inti jalsu toketa mä angelaru jutasquiri, jupasti jacquir Diosan sellop apt'atänwa. Aca angelasti wali jach'at art'äna uca pusi angelanacaru, qhitinacatï ch'amanïña catokcatayna aca orake uqhamarac kotsa jan walinacampi tucjañataqui,\n3. aqham sasa: “¡Jan cuna ñankhsa lurapjjamti aca orakeru, ni kotarusa, ni kokanacarusa, janïr Tatit Diosan sirvirinacaparu paranacapat sellonacampi chimpt'casina!” sasa.\n4. Ucatsti ist'aractwa qhitinacatï chimpt'äpcäna ucanacajja, pataca pusi tunca pusini waranka jakenacätapa, Israel marcanquir jakenaccamaqui.\n5. Judá tributjja tunca payani warankänwa, Rubén tributjja tunca payani waranka, Gad tributsti tunca payani waranka,\n6. Aser tributsti tunca payani waranka, Neftalí tributsti tunca payani waranka, Manasés tributsti tunca payani waranka,\n7. Simeón tributsti tunca payani waranka, Leví tributsti tunca payani waranka, Isacar tributsti tunca payani waranka,\n8. Zabulón tributsti tunca payani waranka, José tributsti tunca payani waranka, Benjamín tributsti tunca payani waranka.\n9. Ucatsti uñjaractwa walja jakenaca take marcanacata, cunayman janchini, uqhamarac take casta parlani. Jupanacasti trono nayräjjan uqhamarac Cordero nayräjjapan sayt'atäsipcänwa. Waljanïpjjapunïnwa, janiraquiw qhitis jact'caspati, jank'o isincamaquïpjjänwa, amparanacaparojj palmanacas ayt'atcamaquiraquïnwa.\n10. Takeniraquiw wali jach'at art'asipcäna aqham sasa: “¡Khespiyasiñajj Diosasanquiwa, qhititejj tronon kont'atäqui, uqhamarac Corderona!”\n11. Take angelanacasti trono muytata sayaratäpjjaraquïnwa, uca jilïrinacaru, uca pusi jacasquirinacarusa muytata. Ucatsti orakcama alintasaw quillt'asipjjäna tronon nayrakatapana, Diosarusti yupaychapjjaraquïnwa\n12. aqham sasa: “¡Uqhamäpan! Yupaychatäñasa, jach'a cancañasa, yatiñasa, yuspagarañasa, jach'añchañasa, munañanïñasa, ch'amanïñasa, Tatit Diosasancpan, wiñayan wiñayapataqui. Uqhamäpan!”\n13. Ucatsti maynïri chuyman jakew nayaru jisct'itu: “¿Qhitinacas aca jank'o isini jakenacajja? ¿Cawqhataracsa jutapjje?” sasa.\n14. Nayasti sistwa: “Tata, jumaw yattajja” sasa. Jupasti saraquituwa: “Acanacajj wali jach'a llaquinacwa pasanipjje, isinacapsti Corderon wilapampi t'ajjsusaraquiw jank'optayanipjje.\n15. “Ucataracwa jichhajj jupanacajj Diosan tronop nayrakatancasipqui uruy aruma Diosan templopana yupaychasa. Tronon kont'atäqui ucasti take jupanacarojj imaraquiniwa.\n16. Janiw mank'ats umats t'akhescjjapjjaniti, janiraquiw intis naqhantcaniti, lupis jupanacarojj jan walt'aycaraquiniti.\n17. Trono taypincquis uca Corderow jupanacarojj ovejanacarjama awatini, jacquir uma jalsunacaruw anaquiraquini. Diosasti take jachanacap nayranacapat phiscurjjani” sasa.


Números 21 QA97 - Cunapachatejj Néguev chekan jaquiri, - Bible Search\nHorma marca catuntapjjatapa\n1Cunapachatejj Néguev chekan jaquiri, Arad marcanquir cananeo reyejj israelitanacan Atarim thaquinjam jutascatapatjja ist'än ucqhajj, israelitanacampi nuwasiriw mistunïna, ucatsti yakhepanacarojj prisioneronacwa catuntanipjjäna. 2Ucatsti israelitanacajj Tatituruw arunacapampi arsupjjäna: “Jumatejj aca marcar atipjañ yanapapjjetät ucqhajj nanacajj k'alwa uca marcanac tucjapjjä” sasa. 3Tatitusti ist'änwa cuntejj israelitanacajj mayipcatayna ucarojja, ucatsti yanapt'änwa atipjañataquejja. Israelitanacajj takwa cananeonacarojj t'unjapjjäna, uca quipcaraqui marcanacapsa, ucatwa uca chekarojj Horma sas sutichapjjäna.\nBroncet lurat catari\n4Israelitanacajj Hor sat kollut mistuwayasajj, Mar Rojo thaquinjamwa sarapjjäna, muytapjjaraquïnwa jan Edom orakenjam pasañataqui. Jakenacasti karjataw thaquinjja jicjjatasipjjäna. 5Ucatsti Dios contra, uqhamarac Moisés contraw parlañ kalltapjjäna aqham sasa:\n—¿Cunatsa jumanacajj Egiptot irpsunipjjesta? ¿Wasaran jiwarañataquiti irpsunipjjesta? Janiw umasa, mank'as utjapquituti. Nanacasti aca mank'ampejj amjayasjjapjjaractwa —sasa.\n6Ucat Tatitojj jiwayir catarinacwa apayanïna, ucanacasti jupanacarojj achjaränwa; walja israelitanacaw jiwararaquïna. 7Ucatwa jakenacajj Moisesan ucaru sarapjjäna, aqham sasa:\n—Jucha lurapjjta Dios contra, uqhamarac juma contra parlasajja. Tatituruy mayim aca catarinac apakjjañapataqui —sasa.\nUcatwa Moisesajj Tatitur mayïna israelitanacar perdonañapataqui. 8Tatitusti sänwa:\n—Mä catari lurasim, ucatsti mä lawar warccatam. Cunapachatejj cawquïrisa catarin achjatäni ucqhajj uñtpan uca warccatata catariru, ucatsti janiw jiwcaniti.\n9Moisesasti mä catari broncet lurassina, mä lawaruw warccatäna. Cunapachatejj cawquïrisa catarin achjatäna, ucasti broncet lurat catariruw uñtäna ucatsti janiw jiwcänti.\n10Israelitanacajj sarasipcaquïnwa thaquinjamjja, ucatsti Obot sat chekaruw sayt'apjjäna. 11Obot chekatjja sarasipcaquïnwa, ucatsti Ije-abarim sat wasararuw sayt'apjjaraquïna, Moab oraketa inti jalsu tokeru. 12Uca chekat sartawayasinjja, Zered sat uma jalsuruw sayt'apjjäna. 13Uca chekat sartawayasinjja Arnón sat jawir qhurcataruw sayt'apjjäna. Aca jawirasti wasarana jicjjatasiraqui, amorreonacan orakepatwa mistuniraqui, ucsti Moab orakempi, amorreonacan orakepampwa jaljaraqui. 14Ucatwa Tatitun Nuwasiña Libropanjja saraqui:\n“Vaheb sat chekanjam pasapjjta, Sufá sat, uma jalsunacanjama, uqhamarac Arnón jawiranjama.\n15Uqhamaraqui uma jalsunacan thiyanacapanjama Ar sat chekar puriñcama,\ncawquïritejj Moab oraken korpanacapcam purqui ucacama” sasa.\n16Arnón jawiratsti Beer sat chekaruw puripjjäna. Uca chekanwa phujojj jicjjatasi, cawqhantejj Tatitojj Moisesaru aqham siscatayna: “Marcaru tantachthapim ucatsti nayaw uma churä” sasa. 17Ucapachaw israelitanacajj aca k'ochu k'ochupjjäna:\n“¡Uma, jalsumay phojutjja!\n18¡Jilïrinacas varanacapampiw p'iyapjje,\nmarcan yäkat jilïrinacasa,\nthujrunacapampiw jist'arapjjaraqui!” sasa.\nWasaratjja israelitanacajj sarasipcaquïnwa Matana chekaru puriñcama. 19Matana chekatjja, Nahaliel chekaruw puripjjäna, Nahaliel chekatsti Bamut chekaruw puripjjäna, 20Bamot chekatsti, Moab chekan vallejj utjqui ucaruw puripjjäna, Pisga sat kollu tokenjama, cawqhantejj wasarajj uñstqui ucqhana.\nIsraelan Sehón reyir atipjatapa\n21Israelitanacajj jakenacwa qhitapjjäna amorreonacan Sehón sat reyiparu aqham sañapataqui: 22“Nanacasti orakemanjam pasañ munapjjta. Janiw yapunacamjja taquipcäti, ni uva yapunacamsa, ni umsa umapcaraquïti phujunacamatjja. Thaquinjam sarasaquiw orakemjja pasapjjä” sasa.\n23Ucampisa Sehón reyejj janiw israelitanacarojj orakepanjam pasayañ muncänti, ucatsipansa takpach jakenacap tantacht'asajj wasararuw mistunipjjäna israelitanac contra, ucatsti Jahaza chekar purisajja jupanacarojj nuwantapjjänwa. 24Ucampisa israelitanacajj sayt'asipjjänwa, jupanacarusti atipjapjjaraquïnwa, ucatsti orakenacapwa catuntasipjjäna, Arnón jawirata Jaboc sat jawircama, uqhamarac amonitanacampi korpasqui uca chekcama, cawquïritejj wali suma sayt'ayatäna. 25Uqhamaw israelitanacajj take amorreonacan marcanacap catuntasipjjäna, uqhamarac Hesbón marca takpach marcanacapampi, ucatsti ucaruw jacañataqui kheparapjjäna. 26Hesbón marcasti Sehón sat amorreo reyin jacäwipänwa. Sehón reyejj Moab oraken nayrïri reyipampejj guerrancataynawa; takpach orakepwa aparatayna Arnón sat jawircama. 27Ucatwa kellkeri jakenacajj sapjjäna:\n“Hesbón marcar jutapjjam,\nSehón reyin marcaparu.\n28Hesbonatpacha, Sehón reyin marcapata,\nninajj naqhantañataqui lawrsunïna,\nAr sat Moab orakeruw t'unjaraquïna,\nuqhamarac Arnonan kollunacapsa.\n29¡Moab, jumajj jachcañätawa,\naynacht'atätaw, Quemós diosan marcapa!\nJuparaquiw jakenacamsa jaltayaraqui,\nwarminacamsa Sehón reyin amparapar catuyaraqui.\n30Hesbon marcan ch'amapajj t'unjatawa;\nDibonat Nofacamasti lakaycamaquiwa,\nucatsti ninajj Medeba chekacamaw purïna.”\nIsrael marcajj Og sat Basán marcan reyiparuw atipji\n31Uqhamwa israelitanacajj amorreonacan orakenacap catuntasipjjäna. 32Uca pachparaquiw Moisesajj mä kawkha jakenacar qhitäna Jazer marca uñakeri, ucatsti israelitanacajj yakha marcanacampwa catuntapjjäna, uqhamarac uca marcanacan jaquir amorreonacarus jakonucupjjänwa, 33ucatsti cuttanipjjänwa Basán thaquinjama, ucampisa Og sat Basán marcan reyipajj take ejercitopampiw mistunïna Edrei sat chekaru jupanacampi nuwasiñataqui. 34Ucatsti Tatitojj Moisesarojj sänwa: “Jan ajjsaramti, nayaw amparamar catuysma, take ejercitopa, uqhamarac orakepsa, cunjämtejj Sehón reyirojj lurctajja uqhamwa luräta, cawquïri amorreo reyitejj Hesbón marcana jaccäna ucaru” sasa.\n35Uqhamaw israelitanacajj Og reyiru, wawanacaparu, take ejercitopar jiwarayapjjäna, janiw maynirus antutapcänti, takpach orakenacapwa catuntasipjjäna.


Bible in one year - Aymara Bible 1997 - March 2\n1. Payïri phajjsita mä uru sarakataru, pä mara pasjjän ucqhajja, cunapachatejj israelitanacan Egipto marcat mistunitanacapajj niya mä marat pasascäna, ucapachaw Tatitojj Moisesarojj parläna Sinaí sat wasara kolluna, Diosampi jiquisiñatac lurat carpäquis ucqhana, ucatsti aqham sänwa:\n2. “Take israelit jakenacat mä censo aptapjjam, jach'a familianacat kalltasina, jisc'a familianacar tucuyasa, kawkha sutisa, kawkha jakenacasa utjatayna uc yatiñataqui,\n3. pä tunca maranit amstaru, cawquïrinacatï guerrar sarirjamäpjje ucanaca, kellkantapjjam cunjämatejj ejercitot ordenajj mistunqui uqhamarjama, Aarón chachan yanapt'apampi,\n4. uqhamaraqui sapa familian jilïripampi sapakat tributa.\n5. Acanacaw yanapt'apcätam uca jilïrinacan sutinacapajja: Rubén tributjja: Sedeur chachan, Elisur sat yokapa.\n6. Simeón tributjja: Selumiel sat, Zurisadai chachan yokapa.\n7. Judá tributjja: Naasón sat, Aminadab chachan yokapa.\n8. Isacar tributjja: Natanael sat, Zuar chachan yokapa.\n9. Zabulón tributjja: Eliab sat, Helón chachan yokapa.\n10. José chachan wawanacapan tribunacapatjja acanaca: Efraín tributjja Elisama sat, Amiud chachan yokapa; Manasés tributjja Gamaliel sat, Pedasur chachan yokapa.\n11. Benjamín tributjja: Abidán sat, Gedeoni chachan yokapa.\n12. Dan tributjja: Ahiezer sat, Amisadai chachan yokapa.\n13. Aser tributjja: Pagiel sat, Ocrán chachan yokapa.\n14. Gad tributjja: Eliasaf sat, Reuel chachan yokapa.\n15. Neftalí tributjja: Ahira sat, Enán chachan yokapa.”\n16. Take aca jilïri jakenacaw sapakat tribut ajllitäna, Israel marca taypita, jach'a familianacat uñstañataqui.\n17. Uqhamaw Moisesampi, Aaronampejj uca jakenacaru yanapt'iritaqui ajllipjjäna, sapakat mayni sutinacapata,\n18. ucatsti takpach marcaruw tantachapjjäna, pä phajjsita mä urojj sarakqui uca uruna; ucatsti familiat, familiatwa censo aptapjjäna, sapa sutit aytasa pä tunca maranit amstaru,\n19. cunjämatejj Tatitojj Moisesaru ewjjawaycäna uqhamar phokhasa. Aca censojj Sinaí sat wasara kollun lurasïna.\n20. [20-21] Cunapachatejj censojj luratäjjän sapa tributjama, jach'a familiatjama, jisc'a familiatjama, uqhamarac sapa maynin sutinacapas kellkantatäjjäna, take jakenacan pä tunca maranit amstaru, takeni jacthapitasti aqhanïpjjänwa: Rubén tributsti, cawquïritejj Israelan jilïri wawapäcäna, ucatjja jact'asïnwa pusi tunca sojjtani waranka pheska patacani jakenaca, guerrar sarañatacjamanacaraqui.\n22. [22-23] Simeón tributjja jact'asïnwa pheska tunca llätuncani waranka quimsa patacani jakenaca.\n24. [24-25] Gad tributjja pusi tunca pheskan waranka sojjta pataca pheska tuncani jakenacaw jact'asïna.\n26. [26-27] Judá tributjja pakallk tunca pusini waranka sojjta pataca jakenacaw jact'asïna.\n28. [28-29] Isacar tributjja pheska tunca pusin waranka pusi patacani jakenacaw jact'asïna.\n30. [30-31] Zabulón tributjja pheska tunca pakallkoni waranka pusi patacani jakenacaw jact'asïna.\n32. [32-35] José chachan wawanacapatjja; Efraín tributjja pusi tunca waranka pheska patacani jakenacaw jact'asïna; Manasés tributjja quimsa tunca payan waranka pä patacani jakenacaw jact'asiraquïna.\n36. [36-37] Benjamín tributjja quimsa tunca pheskan waranka pusi patacani jakenacaw jact'asïna.\n38. [38-39] Dan tributjja sojjta tunca payan waranka pakallk patacani jakenacaw jact'asïna.\n40. [40-41] Aser tributjja pusi tunca mayan waranka pheska patacani jakenacaw jact'asïna.\n42. [42-43] Neftalí sat tributjja pheska tunca quimsan waranka pusi patacani jakenacaw jact'asïna.\n44. Take acanacaw Moisesampina, Aaronampina censo aptatanacapajja, uqhamarac uca tunca payan israelitanacan jach'a jilïrinacapa, cawquïrinacatejj jach'a familianacapata, jisc'a familianacapata uñstapcän ucanacajja.\n45. Take cawquïri israelitanacatejj pä tunca maranïpcäna, uqhamarac guerrarus sarirjamäpjjaraquïna ucanaca.\n46. Takpachanisti jact'atajj sojjta pataca quimsan waranka pheska pataca pheska tuncani jakenacänwa.\n47. Ucampisa levitanacajj janiw nayra awquinacapan tribunacapampi jaqhutäpcänti,\n48. jupanacatsti Tatituw Moisesaru aqham satayna:\n49. “Cunapachatï israelitanacat censo aptapcäta ucqhajj, jan jumanacajj jupanaca taypiru Leví tribunquirinacarojj jaqhuntapjjamti.\n50. Levitanacarojj uchapjjätaw Tatitun Arust'äwi kollan chekan sirviñapataqui, uqhamarac yänacapa, take cunanacatejj uca kollan chekan utjqui take ucanacjjaru. Jupanacaraquiw arust'äwi Kollana Carpa, uqhamarac take cunanacapsa apapjjani. Uqhamarac take cunanacatejj sirviñataqui utjqui ucanacsa. Uqhamaraquiw jupanacajj kollan chekan nayräjjaparus puripjjaraquini.\n51. Ucatsti cunapachatejj uca Tatitumpi Jiquisiñ Carpajj mä chekat mä chekaru apatäni ucqhajj jupanacaw apapjjani, jupanacaraquiw ucqhansa jararapjjaraquini, wasitatsa sayt'ayapjjaraquini ucaru puriñataqui. Take cawquïri yakha jakenacatejj uca kollan chekaru jac'achasini, ucajj juchañchasin jiwayatäniwa.\n52. Maynïri israelitanacajj, cunjämäquitejj militaranacan sarnakäwinacapajj uqhamaruw puripjjani, sapakat maynisa campamentoparu, uqhamaraqui wiphalapampcama.\n53. Ucampisa levitanacajj Arust'äwi Carpan thiyaparuw puripjjani, ucatsti uca uñjapjjaraquini, jan Tatitojj israelitanaca contra colerasiñapataqui.”\n54. Take israelitanacajj cunjämtï Tatitojj Moisesaru siscäna uqhamaruw lurapjjäna.\n1. Tatitusti Moisesampiru, Aaronampirojj saraquïnwa:\n2. “Israelit jakenacajj Jiquisiñ Carpäquis ucqhatjja jaya chekaruw puripjjani, sapakat maynisa wiphalapampi, uqhamaraqui quipca familiapan mä chimpun uchata.\n3. “Inti jalsu tokerusti puripjjaniw cawquïr ejercitonacatejj Judá tribun wiphalapanïqui ucanaca. Judá tribun ejercitopan jilïripasti Naasón chachawa, cawquïritejj Aminadab sat jaken yokapäqui uca.\n4. Jupanacasti censo aptatarjamajj pakallk tunca pusini waranka sojjta patacani jakenacänwa.\n5. Jupanac chicasti Isacar tribun ejercitopaw puriraquini, jupanacan jilïripasti Natanael chacharaquiwa, Zuar chachan yokapa,\n6. ucatsti censo aptatarjamajj pheska tunca pusini waranka pusi patacani jakenacänwa.\n7. Uqhamaraquiw jupanacamp chicajj Zabulón tribun ejercitopas puriraquïna, jupanacan jilïripasti Eliab chacharaquiwa, Helón chachan yokapa,\n8. ucatsti censo aptatarjamajj pheska tunca pakallkon waranka pusi patacani jakenacänwa.\n9. Uqhamatwa Judá tribun campamentopajj quimsa ejercitonacat utt'ayatäni, takpachasti pataca quimsakallk tunc sojjtani waranka pusi patacani jakenacani, cawquïrinacatejj sarantapjjani Israelit jakenacan nayrakatapa.\n10. “Aynacha tokerusti Rubén tribun wiphalapanïqui uca ejercitonacaraquiw puripjjani. Rubén tribun ejercitopan jilïripajj Elisur sat chachawa, cawquïritejj Sedeur sat chachan yokapäqui uca.\n11. Ucatsti censo aptatarjamajj pusi tunc sojjtan waranka pheska patacani jakenacänwa.\n12. Ucjjarusti jupanac chicajj puriraquiniw Simeón tribun ejercitopa, jupanacan jilïripasti Selumiel chacharaquiwa, Zurisadai chachan yokapa,\n13. ucatsti censo aptatarjamajj pheska tunc llätuncani waranka quimsa patacani jakenacänwa.\n14. Uqhamaraquiw jupanac chicajj puriraquini Gad tribun ejercitopa, jupanacan jilïripasti Eliasaf chacharaquiwa, Reuel chachan yokapa,\n15. ucatsti censo aptatarjamajj pusi tunca pheskani waranka sojjta pataca pheska tuncani jakenacänwa.\n16. Uqhamatwa Rubén tribun ejercitopajj quimsa ejercitonacat utt'ayatäni, takpachasti pataca pheska tunca mayan waranka pusi pataca pheska tuncani jakenacani, cawquïrinacatejj payïri chekawjaru sarapcani ucanaca.\n17. “Ucjjarusti levitanacaw sarantapjjani, pusi campamentonac taypinjama, Tatitumpi Jiquisiñ Carpa apt'asita. Uca pusi campamentonacajj mayat mayatwa sarapjjani, puritanacaparjama, sapakat maynis wiphalap apt'asita.\n18. “Inti jalanta tokerusti puripjjaraquiniw cawquïrinacatejj Efraín tribun wiphalapanïqui ucan ejercitonacapa. Efraín tribun ejercitopan jilïripajj Elisama chacharaquiwa, Amiud chachan yokapa,\n19. ucatsti censo aptatarjamajj pusi tunca waranka pheska patacani jakenacawa.\n20. Jupanac chicasti puripjjaraquiniw Manasés tribun ejercitopa, jilïri jakepasti Gamaliel sataraqui, Pedasur sat chachan yokapa,\n21. ucatsti censo aptatarjamajj quimsa tunca payani waranka pä patacani jakenacawa.\n22. Uqhamaraquiw jupanacamp chicajj puripjjani Benjamín tribun ejercitopa, jilïri jakepasti Abidán sat chacharaqui, Gedeoni chachan yokapa,\n23. ucatsti censo aptatarjamajj quimsa tunc pheskan waranka pusi patacani jakenacawa.\n24. Uqhamatwa Efraín tribun campamentopajj quimsa ejercitonacat utt'ayatäni, takpachanisti pataca quimsakallkoni waranka patacani jakenacani, cawquïrinacatejj sarantapjjani quimsïri chekawjaru.\n25. “Amsta tokerusti Dan tribun wiphalapanïqui uca ejercitonacaw puripjjaraquini. Dan tribun ejercitopan jilïripajj Ahiezer chacharaquiwa, Amisadai chachan yokapa,\n26. ucatsti censo aptatarjamajj sojjta tunca payan waranka pakallko patacani jakenacaniwa.\n27. Jupanac chicasti Aser tribun ejercitopaw puripjjaraquini, jilïripasti Pagiel sat chacharaquiwa, Ocrán chachan yokapa,\n28. ucatsti censo aptatarjamajj pusi tunca mayan waranka pheska patacani jakenacaniwa.\n29. Uqhamaraquiw jupanacamp chicajj puripjjani Neftalí tribun ejercitopa, jilïripasti Ahira sat chacharaquiwa, Enán chachan yokapa,\n30. ucatsti censo aptatarjamajj pheska tunca quimsani waranka pusi patacani jakenacaniwa.\n31. Uqhamatwa Dan tribun campamentopajj quimsa ejercitonacat utt'ayatäni, takpachanisti, pataca pheska tunca pakallkon waranka sojjta patacani jakenacani, take acanacaw tucuyapjjani, wiphalanacapan khepap sarasina.”\n32. Take israelita familianacat censo apthapitajj sojjta pataca quimsani waranka pheska pataca pheska tuncani jakenacänwa.\n33. Ucampis cunjämatejj Tatitojj Moisesaru ewjjawaycäna uqhamarojja, levitanacajj janiw censorojj aptatäpcänti.\n34. Israelit jakenacajj lurapjjänwa cunjamtï Tatitojj Moisesaru ewjjawaycäna uqhama: Sapakat mayniw quipca wiphalanacapamp chica purïna, uqhamarac quipca jach'a familiapampi, pachpa jisc'a familiapampi cuna.\n7. Tatitun arupajj take tokeruw nina lawrayi;\n8. Tatitun arupajj wasararuw qhathatiyi, Tatituw Cades wasararojj qhathatiyaraqui.\n9. Tatitun arupajj encina kokanac qhiwiliyi, ch'uminacsti jan kokan tucusiyaraqui. Kollan utapan takeniw jupar jach'añchapjje.\n10. Tatituw jallurojj apnake, jupaw wiñay reyjamajj kont'asi.\n11. Tatituw marcaparojj ch'am churi, jupaw marcaparojj sumancañ churi.\n26. Jayra jakejj qhithasiripataquejja, cunjämatï vinagrejj lacataqui jan walïquejja, uqhamarac jiwk'es nayrataqui jan walïquejja, uqham jan waliwa.\n27. Tatitur ajjsaras jaquir jaketaquisti, jacañapajj juc'amp yapjjatatawa, ucampis ñankha lurir jaken jacañapajj juc'aptayatawa.\n28. Asqui jakenacan suyt'äwipasti cusisiñ catokañapawa utji, ucampis ñankha jakenacan suyt'äwipasti tucusiniwa.\n29. Asqui luririnacarojj Tatitojj imiwa, ucampis jupajj jan wali luririnacarojj tucjiwa.\n14. Jesusasti wasitat jakenacar jawsasinjja sänwa: —Taken ist'apjjeta, ucatsti amuyt'asipjjaraquim.\n15. Janiw cunas ankat mantasinjja jakerojj k'añuchcaspati, jan ucasti cunatï jaken chuymapat mistojja, ucaw jakerojj k'añuchi.\n16. [Jumanacatejj ist'añ munapjjstajja, ist'apjjam.]\n17. Jakenac jaytanucjjasinjja Jesusajj utaruw manti. Ucatsti discipulonacapajj juparuw jisct'apjjäna uca uñtasitjjata.\n18. Jesusasti jupanacarojj sänwa: —¿Jumanacamppachat jan amuyapcta? Janipuniw cunas ankat mantasinjja jakerojj k'añuchcaspati.\n19. Ucajj janiw chuymapar mantquiti, jan ucasti puracaparuquiw manti, ucatsti mistjjaraquiwa —sasa. Uqham sasinjja Jesusajj take mank'asa k'omätap yatiyäna.\n20. Ucatsti sascaquïnwa: —Cunatejj jaken chuymapat mistquis ucaw jakerojj k'añuchejja.\n21. Jaken chuymapatsti jan wali amuyunacaw mistu: wachoka juch luraña, jake jiwayaña,\n22. lunthatasiña, jaken yänacap munaña, luraña, sallkjasiña, k'añu luraña, envidiasiña, c'ari arunac apnakaña, jach'a jach'a tucuña, jan amuyunjam sarnakaña.\n23. Take ucanacaw chuymatjja mistu, ucaraquiw jakerojj k'añuchi.\n24. Jesusasti ucat mistusinjja, Tiro uqhamarac Sidón tokenacaruw sarjjäna. Mä utaru purisinsti Jesusajj janiw qhitin yatiñaps muncänti, ucampis janiw jakenacatjja imantasiñjamäcänti.\n25. Mä warmisti Jesusan ucancatap ist'asinjja, jupan ucaruw jutäna, phuchapajj ñankha ajayun mantatätap laycu. Purinisinsti Jesusan nayrakataparuw quillt'asi.\n26. Uca warmejj Sirofenicia sat yakha marcanquirïnwa. Jupasti phuchapat ñankha ajayu alissuñapataquiw Jesusar achict'asïna.\n27. Jesusasti juparojj sänwa: —Nayrakata wawanacay mank't'asipjjpan. Janiw waquisquiti wawanacat t'ant'a apakasin jisc'a anunacar churañajja —sasa.\n28. Warmisti Jesusarojj saraquïnwa: —Uqhamaw Tata, ucampis jisc'a anunacamppachaw mesa mankhat suyasinjja, mank'apjje, wawanacas jalaktayquis uca mank'a t'unanacjja —sasa.\n29. Jesusasti ucjjarojj sänwa: —Walic sasctajja. Sarjjam; ñankha ajayojj phuchamat mistuwayjjewa —sasa.\n30. Warmisti utapar purisinjja, phuchaparojj iquiñancasquir jicjjati. Ñankha ajayusti jupatjja mistuwayjjataynawa.\n31. Jesusasti Tiro marcat mistjjasinjja Sidón chekwa pasawayäna, uqhamarac Decápolis oraken utjiri marcanac cheka. Ucatsti Galilea kota jac'aruw purïna.\n32. Jesusan ucarusti mä okar amutu chacharuw irpanipjjäna. Ucatsti achict'asipjjänwa, amparapampi uca jakjjar lokjjatt'añapataqui.\n33. Jesusasti uca jakerojj jakenaca taypitjja yakhawjaru irpakasinwa ampar luc'anampi jinchupat lokantäna. Thusjjatasinsti lajjrat llamct'araquïna.\n34. Ucatsti alajjpach tok uñtasinwa wal llaquirt'asi, saraquïnwa: “¡Efata!” sasa. (Ucajj: ¡Jist'artam! sañ muni.)\n35. Ucspachaw okaran jinchunacapajj jist'artäna. Lajjrat c'umaraptasinsti sum parljjaraquïna.\n36. Jesusasti jakenacarojj ewjjt'änwa jan qhitirus ucjjat arsupjjañapataqui. Uqham ewjjt'catpachasa, jupanacajj yakhanacarojj parlasipcaquïnwa.\n37. Jupanacasti wali muspharapjjäna, sapjjaraquïnwa: —Take cuns sumpun luri. Okaranacamppacharuw c'umaraptayi; amutunacarusti arsuyaraquiwa —sasa.


Kuaa computadora apnaqa�ataki yatiqirinakax yatichatapxaniwa\nGobiernox El Alto markan yatiqirinakax Kuaa computadora apnaqañ yatiqapxañapatakix mä amta qillqattuqi jaysawayi.\nKhitinakati El Alto markan yatiqañ utanakan secundaria-tuqin yatiqapki jupanakax gobierno-tuqimpiw mä amtaru puriwayapxi ukjamat yatiqiri wayna tawaqunakax Kuaa computadora apnaqaña yatiqapxañapataki. Ukatakisti, brigadas informáticas estudiantiles tamaw utt�ayatäni yatiqirinakaru yaticht�apxañapataki.\nViceministerio de Producción Industrial ukjamaraki Federación de Estudiantes de Secundaria de El Alto uksankirinakamp tantacht�asisinxa, kimsa aski amtanakaruw mä qillqattuqi puriwayapxi: nayrïristi, Kuaa computadora askinjam uñjatañapataki; payïrinsti, brigadas informáticas estudiantiles utt�ayañataki; kimsïrinsti, secundaria yatiqirinakarux Kuaa computadora apnaqañ yatichaña.\nJulio phaxsinaw Evo Morales, Bolivia marka irpirix sexto de secundaria yatiqirinakarux El Alto markan Kuaa computadora luqtañ qalltawayi, uksti empresa estatal Quipus uksan irnaqirinakaw kuna wakichäwinakti utjañapäki ukani sum tukt�ayat gobiernotuqirux apayxapxaraki.